
הכנסת העשרים
מושב שלישי
<פרוטוקול מס' 535>
מישיבת ועדת הכלכלה
יום רביעי, ד' בתמוז התשע"ז (28 ביוני 2017), שעה 9:30
<סדר היום:>
<הצעת חוק הגנת הצרכן (תיקון מס' 53) (דרכים לביטול עסקה), התשע"ז-2017 (פ/3067/20)(כ/697) של חה"כ יואל חסון, חה"כ דוד ביטן, חה"כ איתן כבל
>
נכחו:

<חברי הוועדה:> 
איתן כבל – היו"ר
דב חנין

חברי הכנסת:
יואל חסון
<מוזמנים:> 
	עו"ד, משרד התמ"ת 
	–
	אורית חנה טירי

	משפטנית - יעוץ וחקיקה, משרד המשפטים 
	–
	הילה דוידוביץ-בלומנטל

	מנהל מחלקה בכיר לשכה משפטית, משרד התקשורת 
	–
	בת שבע נחמיה

	עוזר ראשי ייעוץ משפטי, משרד התקשורת
	–
	ואיל ג'יג'יני

	רמ"ט לשכת השר, משרד התקשורת 
	–
	רן שיטרית

	כלכלן, המועצה לצרכנות, ארגוני צרכנים 
	–
	גיל ברגפוינד

	מנהלת המחלקה הכלכלית, התאחדות בתי המלון 
	–
	פנינה בן דוד

	יועצת משפטית, התאחדות משרדי הנסיעות ויועצי התיירות בישראל 
	–
	יעל טבק

	ממונה על הגנת הצרכן, המועצה לשידורי כבלים ולשידורי לוויין 
	–
	מירב  שטרוסברג-אלקבץ

	יועצת משפטית, משרד עורכי דין
	–
	שירלי קציר

	לשכה משפטית, חברת "אל-על"
	–
	הילה שטרן אטיאס

	יועצת משפטית אגף שירות לקוחות, חברת החשמל 
	–
	תמר נחמיה-מאור

	שדלן/ית (גורן עמיר יועצים בע"מ), מייצג/ת את אל-על (לקוחות קבועים נוספים שנושא הישיבה נוגע אליהם באופן ישיר: HOT, דורגז) 
	–
	נועה גונן

	שדלן/ית (גורן עמיר יועצים בע"מ), מייצג/ת את אל-על (לקוחות קבועים נוספים שנושא הישיבה נוגע אליהם באופן ישיר: HOT, דורגז) 
	–
	משה ביבי

	שדלן/ית (פוליסי בע"מ), אינו/ה מייצג/ת לקוחות בדיון זה (לקוחות קבועים נוספים שנושא הישיבה נוגע אליהם באופן ישיר: דרך ארץ, סלקום, פז, פרטנר) 
	–
	חניתה חפץ

	שדלן/ית (פרילוג בע"מ), אינו/ה מייצג/ת לקוחות בדיון זה
	–
	זכריה יחיאל רייך

	שדלן/ית (עו"ד גויסקי-קשרי ממשל, ייעוץ ושירותי חקיקה), מייצג/ת את התאחדות משרדי הנסיעות ויועצי התיירות בישראל
	–
	יעל גויסקי אבס


<ייעוץ משפטי: >
אביטל סומפולינסקי
<מנהל/ת הוועדה:>
לאה ורון
<רישום פרלמנטרי:>
שרון רפאלי
<הצעת חוק הגנת הצרכן (תיקון מס' 53) (דרכים לביטול עסקה), התשע"ז-2017 (פ/3067/20)(כ/697) של חה"כ יואל חסון, חה"כ דוד ביטן, חה"כ איתן כבל>
<היו"ר איתן כבל:>
בוקר טוב. אני מתכבד לפתוח את ישיבת ועדת הכלכלה. היום יום רביעי, פעם אחת כי טוב. כל בוקר אני חוזר על זה עם הבנות שלי כשאני עושה את הפיזור – הן יודעות, היום יום רביעי – פעם אחת כי טוב. חוץ מיום שלישי, כמובן. 

גברתי, מנהלת הוועדה, היועצת המשפטית, הרשמת, אימפריית הדוברים, כמנהג החלטתי שאנחנו נתחיל את היום בהקראת שיר. אז אנחנו ממשיכים בו. אני רוצה להקריא שיר של נתן אלתרמן. אל תדאגו, כל מי שעוקב, אנחנו נרחיב את הרפרטואר שלנו, כולל ר' שלום שבזי. 
עוד חוזר הניגון שזנחת לשווא,

והדרך עודנה נפקחת לאורך


וענן בשמיו, ואילן בגשמיו, 


מצפים עוד לך, עובר אורח 

והרוח תקום ובטיסת נדנדות 


יעברו הברקים מעליך


וכבשה ואיילת תהיינה עדות 


שליטפת אותן והוספת לכת. 

שידיך ריקות ועירך רחוקה, 


ולא פעם סגדת אפיים 


וחורשה ירוקה ואישה בצחוקה


בצמרת גשומת עפעפיים.

האמת היא שכל פעם אני נדהם. אני לא בן אדם קנאי בהגדרה. אבל אם יש משהו שאני תמיד מקנא זה ביכולת של משוררים וסופרים – הגדולים ביותר – להוציא מילים שאתה פשוט לא מבין איך בן תמותה יכול לכתוב בצורה כזאת. אז אנחנו מתחילים את הדיון. 

מה עם יואל? 

<קריאה:>
יואל מגיע עוד דקה. 

<היו"ר איתן כבל:>
בסדר. אם זה דקה נחכה. 


חנה, אתם באתם בדברים עם יואל? אני זוכר בזמנו שביקשתי שיתקיים שיח על העניינים האלה. 

<חנה וינשטוק טרי:>
היה שיח רב עוד בהכנה לקריאה ראשונה. 
<היו"ר איתן כבל:>
זה אני זוכר. בגלל זה קידמנו את זה. 


הלכנו, חזרנו, שרנו, הקראנו שיר. 

<יואל חסון (המחנה הציוני):>
באמת? 

<היו"ר איתן כבל:>
כל יום. 

<יואל חסון (המחנה הציוני):>
כל יום אתה מקריא שיר? מה אתה אומר? 

<היו"ר איתן כבל:>
כן. 

<יואל חסון (המחנה הציוני):>
אני אבוא יותר. 

<לאה ורון:>
אבל בזמן. 

<יואל חסון (המחנה הציוני):>
סליחה, המנהלת. 

<היו"ר איתן כבל:>
בוקר טוב, אח שלי, יואל. אתה רוצה לומר כמה מילים במעבר בין ראשונה לבין הכנה לשנייה ושלישית? 

<יואל חסון (המחנה הציוני):>
קודם כול, תודה לך, אדוני היושב-ראש, על קידום של החוק הזה. 

<היו"ר איתן כבל:>
תודה למנהלת. 

<יואל חסון (המחנה הציוני):>
תודה למנהלת ששיבצה את זה בלו"ז. ותודה לאימא שלי שהביאה אותי עד הלום. להורי, מה שנקרא. 

<היו"ר איתן כבל:>
גם לציפי, אם כבר מדברים. 

<יואל חסון (המחנה הציוני):>
מגיע לה. מגיע לה יותר, בעיני. 

<היו"ר איתן כבל:>
טוב, דבר, אח שלי. 

<יואל חסון (המחנה הציוני):>
הצעת החוק נולדה כהצעת חוק פרטית. המטרה היא לייעל את היכולת של הצרכן לבטל את העסקה. היו גם דיונים לקראת קריאה ראשונה בינינו לבין הממשלה, ולקראת הדיון עכשיו עשינו שיחות טלפון, ונראה שאנחנו פחות או יותר מסונכרנים ויודעים מה אנחנו רוצים. המטרה היא להתקדם ולהכין את החוק להצבעה. 

<היו"ר איתן כבל:>
בסדר גמור. 

<יואל חסון (המחנה הציוני):>
בהמשך תהיה לי הערה, אבל כשנגיע - -


אני אפתח כמה דקות כיוון שאנחנו בקריאה שנייה ושלישית, והדברים די ברורים, אני אאפשר גם לגיל וגם ליעל לומר כמה מילים, התייחסות במקרו, ונחזור להקראה ונתקדם. בבקשה, גיל. 

<גיל ברגפוינד:>
בוקר טוב, כבוד היושב-ראש. אני כלכלן במועצה הישראלית לצרכנות. המועצה מברכת על הצעת החוק. אבל לתחושתנו, המהפכה האמיתית יכולה להתרחש כשיהיה אפשר לעשות את הביטול של העסקאות בתחום הסלולר דרך האינטרנט. אנחנו מקבלים הרבה מאוד תלונות על כך שלמרות שנעשים ניסיונות של ניתוקים ושינויים עדיין חברות התקשורת למיניהן ממשיכות להתנהל בצורה שמקשה על הניתוק, וצרכנים בעצם ממשיכים לשלם. לכן אנחנו מבקשים קודם כול להבהיר שתהיה אפשרות רחבה  שתכף אבהיר אותה, לבטל דרך האינטרנט, למרות שזה מופיע בסעיף. מעבר לזה מכיוון שהביטול הוא דרך האינטרנט יש כיוונים חד-צדדיים. חברות התקשורת מחזיקות אתרי אינטרנט, ואנחנו מבקשים לקבוע שתהיה אפשרות לקבל אישור על בקשת הביטול. 

<יואל חסון (המחנה הציוני):>
איזו אפשרות תהיה? 

<גיל ברגפוינד:>
הרי כשאנחנו נכנסים לאתר אינטרנט אנחנו כותבים את הבקשה לניתוק ולא מקבלים אסמכתא. אני רוצה שתהיה אפשרות לקבל אסמכתא בכתב למייל שלפיה, קיבלו את זה, ואכן תנותק תוך יום או יומיים כפי שצריך, אבל שיהיה ברור. כרגע המציאות היא שזה לא קיים, וצרכנים פשוט ממשיכים לשלם חודשים ושנים קדימה. התלונות מעידות על זה. 

<היו"ר איתן כבל:>
אני רוצה לשתף אתכם בעניין אחר – טלפוניה. אני מאלה שמהם הגופים מתפרנסים. זאת אומרת משלם, לא שואל, לא כלום. כבר עשו חבילות חדשות, ובכלל משלמים גרושים, אבל אותי עדיין טוחנים. הרי למה שיטרחו להודיע לי שיש מסלול חדש? במקרה לא מזמן שלחו לאשתי הודעת מסרון ולי מכתב. אני מסתכל, ואומר לי, עצמו, מה זה? אני כבר לא גר ב-ה' באייר 20 שנה. מי ביקש מכם להתחבר? איך אתם מודיעים לי שהתנתקתי אם לא ביקשתי בכלל להתחבר? בקיצור, פניתי, ונפתחה תיבת פנדורה של אלפי שקלים.
<לאה ורון:>
שהוא קיבל, לא שהוא חייב להם. 

<היו"ר איתן כבל:>
שהם צריכים להחזיר לי. אלפי שקלים. 

<קריאה:>
מי, הסלולר? 

<היו"ר איתן כבל:>
לא חשוב עכשיו. 

<קריאה:>
איזו טלפוניה? 

<יואל חסון (המחנה הציוני):>
לא היית חוסך את זה. 

<היו"ר איתן כבל:>
עכשיו זה פתח לי את הראש, והתחלתי לבדוק הכול כי אתה לא יודע. 

<לאה ורון:>
בקיצור, מה עושים עם אלפי שקלים? 

<היו"ר איתן כבל:>
אפרופו מה שאתה אומר, אנחנו מעבירים הכול לאינטרנט שזה בסדר, אי אפשר לעצור את העולם. אבל עדיין המודעות שלנו היא אחרת מאשר כשאתה מקבל את זה בדואר, פותח ועובר על הדברים. 

<אביטל סומפולינסקי:>
אני רק רוצה להבהיר שהצעת החוק היום לא כוללת את החובה לאפשר את הביטול באופן גורף דרך האינטרנט, אלא אומרת שאם אפשר להתקשר אתך דרך האינטרנט אז גם יהיה אפשר לבטל ככה. אז אם אני מבינה נכון המועצה לצרכנות מבקשת להרחיב את זה ולהגיד שבין אם אתה יכול להתקשר דרך האינטרנט או לא שלפחות לגבי חברות סלולר בכל מקרה אפשר יהיה לבטל באינטרנט. נראה לי שלפני שאנחנו מטפלים בסוגית הביטול צריך קודם לראות האם אנחנו בכלל רוצים להטיל עליהם את החובה להתקשר דרך האינטרנט. 
<גיל ברגפוינד:>
אני רק רוצה להשלים את המשפט. בתחום הסלולר, טלוויזיה והאינטרנט ממילא יש כבר האתרים. וכאשר יש אתרים אז אני מבקש להחיל את זה. 
<אביטל סומפולינסקי:>
אתר זה לא מספיק, אלא צריך שאפשר יהיה להתקשר דרך האתר בעסקה. 

<גיל ברגפוינד:>
נכון. לכן דיברתי אך ורק על התחום הזה. כי בתחום הזה ממילא יש התקשרות כזאת. 

<חנה וינשטוק טרי:>
אם יש אז יש. 

<אביטל סומפולינסקי:>
אם יש התקשרות כזאת אז, לפי הצעת החוק, יש חובה לאשר.
<יואל חסון (המחנה הציוני):>
אבל אם לקוח עושה התקשרות עם חברת סלולר במרכז שירות ולא עשה את זה באתר? 

<חנה וינשטוק טרי:>
לא משנה. החוק אומר, בעסקה שניתן להתקשר לצרכן באמצעי זה. 

<היו"ר איתן כבל:>
כן, גברתי, בבקשה. 
<בת שבע נחמיה:>
אני ממשרד התקשורת. אני אציין שבמסגרת הרישיונות שניתנו לחברות התקשורת השונות יש גם הוראות שמתייחסות לכל נושא ביטול העסקאות. לגבי חברות הרט"ן, לפי הרישיון שיש לי כאן, אני רואה שיש כאן אפשרות לביטול באמצעות טופס מקוון באתר האינטרנט של בעל הרישיון, וקיימת חובה גם על בעל הרישיון לתעד במערכות המידע שלו את המועד של בקשת הניתוק או הביטול. כמו שאמרנו בדיון הקודם, המסגרת הזאת של חוק הגנת הצרכן קובעת את המסגרת הרחבה המינימלית להוראות בעניינים האלה. ניתן לקבוע הוראות נוספות פרטניות ככל שנדרש, בתוך הרשימות בתוך ההסדרה של משרד התקשורת.  

<יואל חסון (המחנה הציוני):>
מה לגבי האישור שאכן התקבלה בקשת ההתנתקות? יש לנו מענה לזה? 
<חנה וינשטוק טרי:>
אני מבינה את הדברים של גיל, נציג המועצה לצרכנות, אבל אני חושבת שזה יכול להיות בעייתי. זאת אומרת יכול להיות אישור אוטומטי שאתה מקבל, אבל הוא לא אישור לגופו לגבי הבקשה הספציפית של הבן אדם. אני לא כל כך אוהבת את האישורים האלה כי לכאורה זה משאיר את הצרכן כסוג של בן ערובה עד שהעוסק יענה לו. ברגע שלצרכן יש זכות לבטל מכוח הדין או מכוח חוזה זאת הזכות שלו. הוא שולח, ואם הוא שומר את המייל שהוא שלח יש לו ראיה שהוא ביטל. הצרכן לא צריך עכשיו לשבת ולחכות מתי יישלח לו אישור, מתי יגידו לו שזה התקבל. הצרכן לא צריך לקבל אישור מהעוסק שהוא אכן יבטל לו את העסקה. ככה אנחנו מעבירים בעצם את הנטל לצרכן לשבת ולחכות לעוסק, וזה לא נכון, לדעתי, גם קונספטואלית. 

<יואל חסון (המחנה הציוני):>
העוסק חייב להודיע תוך שלושה ימים. 

<חנה וינשטוק טרי:>
כן. יש הוראות ברורות בין אם במכר מרחוק ובין אם בעסקה מתמשכת. יש הוראות ברורות מתי החוזה מסתיים, ולצרכן יש זכות לבטל את העסקה. עכשיו אנחנו קובעים מה דרכי הביטול. הצרכן עושה את הפעולות שלו. החוק עומד לצדו כשיש לו זכות ביטול. אני לא חושבת שצריך להוסיף שהצרכן צריך לחכות שהעוסק יגיב ויגיד לו, קיבלנו את בקשת הביטול, וזה יבוטל. די לי כרשות אכיפה – ואני חושבת שגם מול בתי משפט אזרחיים – שהצרכן עשה את הפעולה של הביטול בהתאם למה שהחוק אומר, ושיש לו זכות ביטול. 
<יואל חסון (המחנה הציוני):>
יש לי שאלה. אם אנחנו מתנים את היכולת להתנתק דרך האינטרנט רק אם יש אפשרות להתחבר באינטרנט, מה קורה אם חלק מהעוסקים יגידו שהם מורידים את האופציה הזאת? ואז לא תהיה אפשרות להתחבר דרך האינטרנט. 
<הילה דוידוביץ- בלומנטל:>
גם להם לא כדאי. 

<חנה וינשטוק טרי:>
זה לא כלכלי להם. הרי זאת חנות מקוונת. כשעוסק מפעיל חנות מקוונת, ואתה יכול לרכוש בה זה מגדיל לך את היקף המכירות. אני לא חושבת שיש להם אינטרס להפסיק את זה. 
<הילה דוידוביץ- בלומנטל:>
העולם הולך לכיוון של מכירה מקוונת. 

<יואל חסון (המחנה הציוני):>
להתחבר לסלולר אפשר דרך האינטרנט? לא צריך להגיע למרכז שירות? 

<חנה וינשטוק טרי:>
יכול להיות שלרכוש שירות מול חברת סלולר אז אפשר לעשות את זה. אולי המכשיר עצמו לא, אבל לקבל את השירות. 

<יואל חסון (המחנה הציוני):>
לפתוח קו. 

<חנה וינשטוק טרי:>
לקבל את השירות שאפשר יהיה לבצע שיחות מול ספק מסוים, אני חושבת שאפשר דרך האינטרנט.

<אביטל סומפולינסקי:>
גם כפי שהסבירה נציגת משרד המשפטים, בסופו של דבר על גבי החוק יש מה שהרישיונות קובעים, והם כן קובעים את החובה הזאת. אז זאת התייחסות פרטנית לעסקאות סלולר שהתעוררה שם בעיה.
<היו"ר איתן כבל:>
גיל, רצית להשלים משהו? 

<גיל ברגפוינד:>
רציתי לחדד. בניגוד למה שחנה אומרת דעתי לא נוחה. אני יודע שבפועל אם אלפי צרכנים נכנסים לאתר "נתק" ומנסים לנתק, כולנו קראנו על כך שחברת תקשורת מסוימת נקנסה על הדבר הזה כיוון שהיא ממשיכה לא לנתק – ואני בכוונה לא אומר את השם שלה – אז אנחנו מבינים שהמציאות קיימת. לכן חשוב מאוד שיהיה אישור. 
<הילה דוידוביץ- בלומנטל:>
אבל איך זה יפתור אם היא לא מנתקת? 

<גיל ברגפוינד:>
שהצרכן יידע שלצורך משא ומתן משפטי - -

<יואל חסון (המחנה הציוני):>
אתה לא תתיש אותנו עם העמדה שלך. העמדה שלך נשמעה, ונמשיך הלאה. 

<גיל ברגפוינד:>
אני רק אומר שכדי שלצרכן תהיה אפשרות להוכיח שהוא אכן פנה הוא צריך שתהיה לו אסמכתא - -

<חנה וינשטוק טרי:>
לא. הוא יכול לשמור את הפנייה שלו. 

<היו"ר איתן כבל:>
גיל, בוא נעשה סדר. יש כאן שני אלמנטים. אני ככלל מציע לכל אדם כלל ברזל. בכל פנייה אתה צריך את הזמן לשמור את הפנייה שלך עד שאתה יודע שהצד השני ביצע את האמור לעיל. היום יש לך כל כך הרבה כלים כדי לשמור: ממסרון ועד צילום מסך של הטלפון - -
<אביטל סומפולינסקי:>
גם של המחשב. 

<היו"ר איתן כבל:>
כן. לא חסר. אני לא רוצה שזה יהיה עכשיו סוג של התנהלות. הוא צריך לשמור את זה. העניין הוא שאם חברה לא פועלת לפי דין, זה תפקידו של הרגולטור מעת לעת לבצע את הבדיקות, אם הוא מקבל תלונות. ואם יש תלונות כאלה צריך להעביר את זה ולתת לו בראש. אז הייתה חברה שלא עמדה בסטנדרטים של מענה טלפוני, למשל, עד שהרשות מצאה לנכון, ונתנו להם בראש. זה גרם להם שלא משתלם להם לבצע את העבירה. הרבה פעמים יש גופים שהעבירה משתלמת להם, לא מפריעה להם; כי העבירה, אם הם מבצעים אותה אם מרוויחים בה יותר. 
אוקיי, הבנו. שמת את זה על השולחן והתקדמנו. 

יעל טבק, בבקשה. 

<יעל טבק:>
אני מהתאחדות משרדי הנסיעות. אנחנו החוליה באמצע שמקשרת בין צרכן לבין ספקים, למשל חברות תעופה. אז למשל סעיף 14(ט) - -
<היו"ר איתן כבל:>
אז אולי כשנגיע ל-14 נדבר עליו? 
<יעל טבק:>
שני דברים בקצרה: א', לתת לצרכן אופציה לבטל בעל-פה שם אותנו בבעיה מול חברות תעופה שדורשות אסמכתא בכתב. אנחנו הבאנו לכם כמה דוגמות: חברת תעופה לא מוכנה להחזיר כסף, אלא אם כן יש לה אסמכתא בכתב מהצרכן; שנית, רק רצינו להזכיר – ישבנו פה ב-28 בפברואר ודיברנו על כך שחברות תעופה, גם סדירות וגם לואו קוסט, רובן טוענות שחוק הגנת הצרכן לא חל עליהן. אנחנו רוצים בכל זאת שתהיה הזדמנות להבהיר כי יוצא שהעוסקים הישראלים, משרדי הנסיעות, מרחיבים את התחולה - -
<היו"ר איתן כבל:>
זאת אחת הבעיות שיש לנו לגבי כמה חוקים שעצרנו. עקב העובדה הזאת. 

<יעל טבק:>
בינתיים נתבעו חברות תעופה בתביעות ייצוגיות. הוגשו תביעות ייצוגיות נגד חברות תעופה שונות בגלל הנושא הזה של החזר. לפי חוק הגנת הצרכן - - - אומרות, לא חל עלינו. 

<היו"ר איתן כבל:>
יעל, יש בעיה. נגיע לסעיפים הרלוונטיים. אני יודע שאנחנו צריכים לתת לזה מענה. אנחנו מודעים לזה.

גברתי, בבקשה. 

<הילה שטרן אטיאס:>
אני עורכת הדין הילה שטרן אטיאס מ"אל-על". 

<היו"ר איתן כבל:>
"אל-על" פה מקורקעים בשבועות האחרונים. 

<הילה שטרן אטיאס:>
אני רוצה להשלים את מה שנאמר פה. שני דברים: חוק הגנת הצרכן היום יוצר חריגים לחברות תעופה או לתחום התעופה באופן כללי. הוא נותן תנאים קצת שונים, ואם עד עכשיו התלונות שעלו פה דיברו על תחום התקשורת ועל עסקאות מתמשכות, במקרה של כרטיסי טיסה אין תלונות. לא קיבלנו תלונות על חוסר יכולת לבטל. "אל-על" מאפשרים - -
<היו"ר איתן כבל:>
האמת היא שהבעיות עם הביטול שם הן אחרות. יותר זול לקנות כרטיס חדש. 
<הילה שטרן אטיאס:>
זה תלוי איזה סוג כרטיס קנית. יש כרטיסים - -

<היו"ר איתן כבל:>
בואי לא נפתח את זה. יש לי הצעת חוק בעניין הזה, וכבר דנו בה מספיק. 

<הילה שטרן אטיאס:>
אבל אני אומרת שזה באמת תחום מיוחד. יש כרטיסים שלצרכן לא כדאי לבטל, אבל מאפשרים שינוי. לכן אם הוא ישלח את הודעת הביטול הוא יוצר לעצמו - - -
<היו"ר איתן כבל:>
 העניין ברור. התכוונתי יותר שאם אני רוצה להעביר את הכרטיס שלי אליה כי באותו יום לא מסתדר לי, זה יותר יקר מאשר לקנות כרטיס חדש. 

<הילה שטרן אטיאס:>
זאת עסקה חדשה. 

<היו"ר איתן כבל:>
לא נפתח את הדיון. 

הקראה, בבקשה. יואל יקריא, יש לו קול יפה. 
<יואל חסון (המחנה הציוני):>
לא. 

<היו"ר איתן כבל:>
יואל, כפרה עליך, זה החוק שלך. 

<יואל חסון (המחנה הציוני):>
כפרה עליך, לא רוצה להקריא. 

<היו"ר איתן כבל:>

<היו"ר איתן כבל:>
אפשר להסביר? 

<חנה וינשטוק טרי:>
אנחנו פשוט מסדירים את זה בסעיף נפרד. זה לא נמחק ולא נעלם, אלא יהיה בסעיף נפרד. 

<אביטל סומפולינסקי:>
הסעיף עוסק בעסקה מתמשכת שלגביה יהיו הסדרים מיוחדים, איך מוסרים הודעת ביטול, ועכשיו קובעים את ההסדר הרוחבי. אז פשוט עושים את ההתאמות. 

<היו"ר איתן כבל:>
הבנתי. 

מצביעים. מי בעד? מי נגד? מי נמנע? 

הצבעה

בעד סעיף 1– רוב
נגד – אין
נמנעים – אין 

סעיף 1 אושר.
<היו"ר איתן כבל:>
הסעיפים אושרו. אני רק אגיד שחבר הכנסת יואל חסון מצביע במקום איילת נחמיאס ורבין.  

<אביטל סומפולינסקי:>
אני רוצה להגיד הערה כללית שהסעיף המהותי 14ט הוא סעיף מסגרת, ויש כל מיני סעיפים בחוק הגנת הצרכן שתיקנו בשביל להבהיר את היחס ביניהם. אני רק רוצה לקבל את ההסמכה של הוועדה שאם נמצא סעיפים נוספים, צריך להבהיר שהסעיף הזה הוא סעיף מסגרת, ואנחנו לא משנים את המהות שגם לגביה נכתוב: "בלי לגרוע מהאמור" או "על אף האמור". 
<היו"ר איתן כבל:>
מאה אחוז. חנה, יש בעיה עם זה? 

<חנה וינשטוק טרי:>
לא, לא. 

<היו"ר איתן כבל:>
תודה. 

<יואל חסון (המחנה הציוני):>
אני רוצה להעיר הערה לגבי "הפרטים המזהים הנדרשים". היום אנחנו מבקשים שני פרטים מזהים. אני חשבתי שאולי נכון להוסיף פרט מזהה נוסף במידת הצורך, אבל שהוא לא משהו שקשה לצרכן להשיג אותו. למשל, לא מספר חשבונית או מספר עוסק מורשה או כל מיני דברים - - 

<היו"ר איתן כבל:>
בית ספר שלמדת ביסודי. 

<יואל חסון (המחנה הציוני):>
בדיוק. למשל, להגיד ארבע ספרות של כרטיס אשראי. זה כדי למנוע בקשות ניתוק שלא מורשות לאנשים שינתקו. כי למשל תעודת זהות ושם עלול להיות לא מספק. השאלה איך עושים את זה. אם תגידו שלא, אני אוותר על הבקשה הזאת, אבל שלא יבקשו פתאום מספר חשבונית או מי הייתה אשתך הראשונה.
<אביטל סומפולינסקי:>
שאולי לא תזכור. 

<היו"ר איתן כבל:>
הוא עושה הכול כדי לא לזכור. 

<אביטל סומפולינסקי:>
הפרט המזהה הוא פרט מזהה שמוסכם עליו מראש עם הצרכן. 
<חנה וינשטוק טרי:>
אבל זה לא באמת מוסכם. חייבים להגיד את זה. כל החוזים האלה הם חוזים אחידים. הם לא באמת מסכימים. זה בדרך כלל ארבע ספרות של כרטיס אשראי, אבל לא לכולם יש כרטיס אשראי. אז אני לא יודעת מה עושים עם אנשים שאין להם כרטיס אשראי. 
<היו"ר איתן כבל:>
זאת הצעת חוק נפרדת שלי. 

<הילה דוידוביץ- בלומנטל:>
העיקר שהוא יודע מראש מה הפרט. 

<חנה וינשטוק טרי:>
החשש שלי הוא שלא יהיה גילוי נאות. זאת אומרת צרכנים חתמו על חוזה אחיד שבו היה כתוב להם שצריך פרט מזהה שהוא ארבע ספרות אחרונות, ובינתיים חלפה לה תקופה, ולא יהיה גילוי נאות של דרכי ביטול העסקה למרות שחייבים, וצרכן ינסה לבטל עסקה. הוא יכתוב שם ומספר תעודת זהות, והוא לא יכתוב את הפרט המזהה הנוסף, והעוסק לא יבטל, ויגיד לו שהוא לא כתב פרט מזהה נוסף. זה החשש שלי. אני מבינה את העניין הזה. אני לא יודעת לומר לך בפועל כמה מקרים כאלה קורים שאנשים מתחזים לאנשים אחרים. 
<הילה דוידוביץ- בלומנטל:>
זאת לא התחזות. זה יכול להיות ילד שמבטל בשם ההורים שלו, גרושים שמבטלים - -
<חנה וינשטוק טרי:>
למה שיעשו את זה? 

<הילה דוידוביץ- בלומנטל:>
כי יכולים. 

<חנה וינשטוק טרי:>
זה לא באמת קורה. 

<הילה דוידוביץ- בלומנטל:>
בטח שזה קורה. זה עלה בהקשר של הצעת חוק אחרת עם הביטול של הקשישים, שילדים מבטלים לפעמים להורים המבוגרים שלהם או זוג התגרש - -

<היו"ר איתן כבל:>
צודקת. פתאום הוא צריך להגיד באיזה בית ספר יסודי הוא היה בלבוב. 
<אביטל סומפולינסקי:>
רק הודעת הביטול בעל-פה כוללת  - - -
<הילה דוידוביץ- בלומנטל:>
נכון, אבל אין הצדקה. למה רק בעל-פה? או לא עושים בכלל או עושים הכול. מה ההבדל בין בעל-פה ללא בעל-פה?

<יואל חסון (המחנה הציוני):>
אין לנו פתרון לזה? 
<היו"ר איתן כבל:>
הן אומרות בעצם שלא כדאי לסבך. אתה בא לעשות טוב, אתה בא לברך, ואולי אנחנו עלולים להימצא מקללים בתהליך הזה. זאת אומרת אתה בא ממקום נכון. אתה יכול לקבל את זה. 

<הילה דוידוביץ- בלומנטל:>
זה נמצא בביטול בעל-פה. בעיני, אם מחליטים להוריד – אני לא חושבת שזה מוצדק – אז גם בעל-פה בואו נוריד. אם מחליטים שיש צורך אז למה רק בביטול בעל-פה? אישית אני חושבת שיש הצדקה. מה ההבדל בין בעל-פה לבין מייל? 

<חנה וינשטוק טרי:>
כי בעל-פה יכול להיות שאפשר יותר- -

<הילה דוידוביץ- בלומנטל:>
ובמייל אי אפשר? 

<חנה וינשטוק טרי:>
זה אחרת. אתה כותב את זה ממחשב מסוים, עם IP מסוימת, עם כתובת מסוימת, עם שם מסוים. 

<יואל חסון (המחנה הציוני):>
אם באמת תכתוב רק שני פרטים מזהים אז לא יתייחסו לזה. 

<הילה דוידוביץ- בלומנטל:>
זה יכול להיות גם בעל-פה. 

<יואל חסון (המחנה הציוני):>
אבל בעל-פה אומרים לו במקום. 
אומרים לו, תן לי עוד פרט מזהה. 
<חנה וינשטוק טרי:>
זה יותר הגיוני שזה בעל-פה. 

<היו"ר איתן כבל:>
אני אגיד לכם מה שואלים בדרך כלל: מה הקנייה האחרונה שלך? או איפה אתה מבצע הרכישות האחרונות שלך? 
<חנה וינשטוק טרי:>
אבל אני לא רוצה שישאלו. אנחנו מאפשרים להם לבטל גם במייל. 
<היו"ר איתן כבל:>
בואו נעשה סדר. העניין הוא שכל מה שיואל העלה או ביקש הוא שלא ייעשה שימוש לרעה באפשרות הביטול. דהיינו מישהו שאומר שהוא רוצה לבטל, יכולים להגיד לו, אף אחד לא ביקש ממך לבטל. זה יכול להיות החל מבן או בת זוג שנמצאים בסכסוך ואלף ואחד דברים שאנחנו לא יודעים עכשיו לחשוב עליהם. 
<אביטל סומפולינסקי:>
יש הסמכה כללית של השר לקבוע הוראות בעניין הזה. 

<היו"ר איתן כבל:>
אם יסתבר, כמו בחקיקה אחרת, שהסיפור שאתה מעלה עכשיו הופך להיות רעה חולה בסדר גודל שמצריך תיקון חקיקה אז אני מניח - -

<חנה וינשטוק טרי:>
זה קיים גם היום. היום חייבים לתת רק שם ותעודת זהות. 

<היו"ר איתן כבל:>
עזבי. 

<חנה וינשטוק טרי:>
אז באמת יש פיצול לרעה. 

<הילה שטרן אטיאס:>
אנחנו לא משתמשים ב- - - אלא במספר תעודת זהות או במספר דרכון. ואם בן אדם לא יודע לתת לי את מספר ההזמנה אני לא יכולה לבצע את ביטול ההזמנה שלו. כבר קרו לנו מקרים של יריבים עסקיים שרצו לבטל עסקה של המתחרה שלהם כדי לקחת יתרון עסקי, ואחר כך תובעים אותנו על דברים כאלה. אנחנו חייבים את מספר ההזמנה. בלי מספר ההזמנה ומספר הדרכון שהם פרטים - - -

<היו"ר איתן כבל:>
גם יש פה בשאלת תאגיד המים או אפילו צרכן. 
<הילה שטרן אטיאס:>
יש לנו מספר צרכן - - - נמצא מול הצרכן תמיד. 

<חנה וינשטוק טרי:>
זאת בעיה. אם זה בעל-פה שיבקשו. הבעיה היא שאנחנו רוצים לאפשר לצרכן ביטול בלי שיהיה לו צורך לדבר עם נציג. 

<הילה שטרן אטיאס:>
אבל גם אם הוא שולח לי מייל - -

<חנה וינשטוק טרי:>
זאת מהות הצעת החוק. הצרכן יכול להיכנס לאתר האינטרנט או לשלוח מייל ולבטל. 
<היו"ר איתן כבל:>
טוב, רבותיי - -

<חנה וינשטוק טרי:>
- - הוא לא יכול לדעת מראש שכל הנתונים האלה שאת אומרת, שאלה הפרטים המזהים שהוא צריך להראות. אם הם מדברים בעל-פה שיבקש ממנו. 
<קריאות:>
- - -

<הילה דוידוביץ- בלומנטל:>
זה מייצר ודאות לשני הצדדים. 

<לאה ורון:>
אל תדברו ככה יחד. אי אפשר לרשום ככה פרוטוקול. 

<אביטל סומפולינסקי:>
הם מעלים פה סוגיה חשובה, אבל זאת השאלה – האם עוסקים יכולים באמת – לא ברצון להתחכם, אלא מבחינת מערכת היחסים שלהם עם הצרכן – לבטל עסקה רק על בסיס תעודת זהות ושם. בעצם החובה, לפי החוק, החובה להוציא את הפרט המזהה היא רק אם מוסכם עליו עם הצרכן, והיא רק בביטולים בעל-פה. זאת אומרת שצרכן שולח מייל לחברת "אל-על" עם השם שלו ועם תעודת הזהות, וחברת "אל-על" לא יודעת מה לעשות עם זה כי אין לה שום דבר שמקשר לעסקה.
<היו"ר איתן כבל:>
אני רוצה להבהיר. חברים, אנחנו כבר בקיאים בעניינים האלה מספיק. כשאתה מייצר את ההתקשרות גם קובעים לך מראש את אופן הביטול. אנחנו כבר דיברנו פה אלף פעם. אומרים לך, שבאופן שבו התקשרת אתה גם יכול להתנתק על בסיס הנתונים שאתה מוסר. אז בהמשך כשאתה מתקשר לחברת הטלפון הוא אומר לך, תדאג שיהיה לך זה וזה. זאת אומרת כל מקום קובע. אנחנו עכשיו ונגרום למהפכה בחברה כך שבה כולם יעבדו באותו סטנדרט ויתחילו לשנות את כל התוכנות שלהם ומערכת מחשוב. כצרכן פעיל לא נתקלתי עד היום בבעיה מיוחדת. ברוב המקרים הבעיה היא אחרי, ולא בתהליך. כן עשו, לא עשו, אמרו שישלחו; שלחו או לא שלחו. זאת אומרת הבעיה היא לא מספר צרכן כי בסוף צריך לדעת מי אתה. 
<יואל חסון (המחנה הציוני):>
אבל חברות אמורות ליצור קשר עם האדם בכל מצב.
<חנה וינשטוק טרי:>
אז שייצרו איתו קשר, אבל בשביל ההודעה הראשונית הקשר לצרכן יממש את הצרכנות שלו, ושהזכות הזאת תקים חובה לעוסק לפעול למען הניתוק שלו ולהשבת כספים. אז מספיק שם ותעודת זהות. הם רוצים לברר מי הבן אדם – שיתקשרו אליו, ויבררו את זה. אחרת כל הודעות הביטול בכתב יהיו void. כי הצרכן לא מסר את הפרט, והוא לא זוכר שבחוזה הוא התחייב למסור כך וכך. 
<יואל חסון (המחנה הציוני):>
אני מסכים. היא צודקת. 

<חנה וינשטוק טרי:>
אנחנו נאיין את כל מה שאנחנו עושים פה. 
<היו"ר איתן כבל:>
את צודקת. 

<יואל חסון (המחנה הציוני):>
כך צריך להיות. 

<חנה וינשטוק טרי:>
אתם רוצים לוודא? קיבלתים הודעת ביטול? תתקשרו ותבקשו - - -

<היו"ר איתן כבל:>
חנה, אנחנו לא באים לייצר עומס על הצרכן. אתה כאילו עושה צעד תימני – מתקדם צעד אחד בחוק, אבל בפועל עושה שני צעדים לאחור. 

<יואל חסון (המחנה הציוני):>
אבל אם הצרכן לא יצרף את הנייד שלו או את המייל? 
<היו"ר איתן כבל:>
אנחנו לא פותחים עכשיו את הדיון הזה כיוון שזה כבר מוסכמות שההתקשרות היא לפי הנתונים שאתה סיכמת אתו שהוא מתקשר אתך. אם סיכמת אתו במייל – במייל; אם בדואר 24 – בדואר 24. בכל דרך שיש ביניכם הסכמה. ברוב המקרים זה נכון. ברוב המקרים אומרים לך במסרונים; השוק עובר יותר ויותר להתכתבות במסרונים – זה נוח לכולם. יש כאלה שעושים את זה במיילים, ויש כאלה גם וגם. מה שמוסכם. 
<אביטל סומפולינסקי:>
חשוב לי להגיד שבכל זאת הסעיף הזה קובע ש"השר יהיה רשאי לקבוע הוראות לעניין פרטים נוספים שהצרכן ימסור בהודעת הביטול" - -
<יואל חסון (המחנה הציוני):>
באישור ועדת הכלכלה? 

<אביטל סומפולינסקי:>
לא. 

<יואל חסון (המחנה הציוני):>
אז אולי צריך להוסיף את זה כדי שלא יתחילו לחצים על השר מצד כל מיני חברות וגופים, ולנו לא תהיה בקרה כוועדת כלכלה על הדבר הזה. 

<היו"ר איתן כבל:>
אוקיי. נוסיף את זה. בסדר. 

<אביטל סומפולינסקי:>
אני רק אומרת שהפרטים הנוספים האלה יכולים להיות לגבי סוגי עסקאות. לדוגמה אם הם השתכנעו שבנושאים של משרדי נסיעות - -

<היו"ר איתן כבל:>
כן, הסתבר פתאום שיש מגפה. 

<יואל חסון (המחנה הציוני):>
זאת אומרת יש לנו אפשרות לתקן את זה דרך השר ובאישור ועדת הכלכלה. 

<היו"ר איתן כבל:>
נכון. 

<יואל חסון (המחנה הציוני):>
תוסיפי "באישור ועדת הכלכלה". 

<היו"ר איתן כבל:>
יעל, בבקשה, רק אם זה משהו שהוא מרת עולם. 

<יעל טבק:>
לסוכני נסיעות יש תקנות שירותי תיירות (גילוי נאות). יש שם סעיף שאומר שחובה על עוסק לגלות לצרכן איך מבטלים, ויש פסיקה מאוד ברורה שאומרת שזה כמו בפוליסת ביטוח. זה צריך להות פה בהיי-לייט. 
<היו"ר איתן כבל:>
יעל, אנחנו לא משנים את המצב. 

<הילה דוידוביץ- בלומנטל:>
אבל משנים את המצב. 

<היו"ר איתן כבל:>
שנייה, יעל, אני רוצה להבהיר. מה זה חוק? משנה מצב. כשאני בא לפה פתאום מסתבר שכולם עובדים. יש להם חוקים שלהם. למה עושים את החוק הזה? כי באף מקום זה לא עובד. חברת חשמל לא פה. היא בטח הייתה אומרת, לא, אנחנו לא; המים גם לא. אבל עשינו את החוק כי נוצרה בעיה. אם הכול היה בסדר לא היה עולה במוחו הקודח של חבר הכנסת חסון אחר במקרה הזה או במוחו של חבר הכנסת כבל או כל חבר כנסת אחר. רוב החקיקה היא בסופו של דבר התנהלות של החיים.
<אביטל סומפולינסקי:>
ביחס למשרדי הנסיעות ולטענות שעלו שהן, בעיני, לא בהכרח ייחודיות רק לענף הזה, אפשר לקבוע גם שם הסמכה של השר לקבוע באיזה מקרים לא תינתן אפשרות לבטל בעל-פה, שוב – באישור ועדת הכלכלה – כדי שלא יצטרכו להעביר בשלוש קריאות דבר כזה, אלא שאפשר יהיה לבחון סוגי עסקאות מסוימים או מקרים מסוימים שבהם לא יהיה נכון לאפשר את הביטול בעל-פה. להשאיר את זה כהסמכה באישור הוועדה, ולהשאיר את זה כמסגרת. 
<היו"ר איתן כבל:>
זה רעיון טוב. 

<דב חנין (הרשימה המשותפת):>
גברתי, אני מצטרף להצעה המהותית. אני רק רוצה להבין באיזו דרך? בתקנות? 

<אביטל סומפולינסקי:>
כן, בתקנות. 

<היו"ר איתן כבל:>
אני אגיד מה אומרות חברות התעופה הישראליות. יש לנו סדרה של הצעות חוק שבאות להיטיב עם הצרכן, ומסתבר שאנחנו עלולים רק להטיל נטל רגולטורי רק על החברות הישראליות, ובעצם כל החברות שטסות בארץ אי אפשר להטיל עליהן את החובה הזאת, ואז זה מייצר בעיה מאוד גדולה שפוגעת בחברות התעופה הישראליות. הטענה של יעל ונציגת "אל-על" הילה, שבמערכת היחסים המתקיימת בין חברות התעופה הישראליות לבין חברות התעופה הבין-לאומיות, שאם אתה מבטל טיסה היכולת לקבל את ההחזר הכספי היא רק אם אתה מציג אסמכתא בכתב. אנחנו לא רוצים לייצר מצב עכשיו בדיוק על אותו משקל שרצינו לייצר מצב שרצינו לחוקק חוק – ויש לי הצעה כזאת שאומרת שאם אתה רוצה להעביר כרטיס טיסה למאן דהוא שזה לא יעלה לי. הבעיה היא שבעולם מנהגי התעופה הם לא כאלה. 

<דב חנין (הרשימה המשותפת):>
אבל חברה זרה שיש לה משרד ישראלי לא חל עליה?

<היו"ר איתן כבל:>
לא. זה סיפור. 

<דב חנין (הרשימה המשותפת):>
אני לא מצליח להבין. מכוח מה? מכוח משפט בין-לאומי פרטי – אם יש להם כתובת בישראל העקרונות הבסיסיים של המשפט - -

<חנה וינשטוק טרי:>
אם יש להם כתובת בישראל זאת לא הבעיה. אם יש להם סניף בישראל. לא רק נציגות לקבלת מכתבים, אלא אם יש להם סניף בארץ. 
<דב חנין (הרשימה המשותפת):>
אם יש להם סניף בארץ הם כפופים לחוק הישראלי. 
<חנה וינשטוק טרי:>
הם כפופים, בוודאי. אנחנו לא מדברים על סיטואציה כזאת. אנחנו מדברים על סיטואציה שעוסק לא יישב בארץ בכלל, אלא בחו"ל.

<דב חנין (הרשימה המשותפת):>
כל מיני דברים אינטרנטיים למיניהם. 

<חנה וינשטוק טרי:>
אבל זאת שאלה משמעותית. אנחנו לא בהכרח אומרים באופן קטגורי שהחוק לא חל, אבל הנושא הזה הוא בהחלט בצריך עיון. יש לנו משנה סדורה בעניין הזה. אני לא יודעת אם זה הפורום, אנחנו לא נפרוס את זה עכשיו. 
<יואל חסון (המחנה הציוני):>
העובדה שיש אפשרות לשר להתייחס לסוגיה הזאת באישור ועדת הכלכלה זה פתרון מצוין, כולל אם יידרש אמצעי זיהוי נוסף בהמשך. אם המציאות דורשת את זה אז יש אפשרות לתקן. 
אפשר להמשיך להקריא. 

<דב חנין (הרשימה המשותפת):>
אני לא רוצה לעכב את הדיון. החוק הזה מאוד חשוב, ואני בעד התיקון שגברתי הציעה. אבל אני לא שלם עם התשובה שאומרת שזה המצב לגבי חברות זרות. אני לא מעכב את הדיון הזה, אבל אני מבקש מכם לבדוק ברמה העקרונית, כי לפי תחושתי, יש לדין הישראלי תחולה על גורמים שפועלים בתוך ישראל בין אם יש להם כתובת פיסית או בין אם הם פועלים בפועל ושולחים את - - - כלפי ישראל. אם לא אנחנו צריכים לחשוב איך אנחנו כן מחילים דינים כאלה של הגנת הצרכן על גורמים כאלה. זה לא לדיון הזה אבל אני מבקש. 
<אביטל סומפולינסקי:>
נקודת המוצא היא שהעוסק שמתקשר בעסקה, חוק הגנת הצרכן חל לגביו. דווקא בגלל שיוצאים מנקודת הנחה שחוק הגנת הצרכן חל באמת מתעוררת השאלה כי הם אומרים שהדין שהחברות שאנחנו עובדים איתם שצריכים בכתב – זה מעורר אצלנו בעיות. לכאורה זה לא מעלה את השאלה רק ביחס להתקשרויות בין-לאומיות. יכול להיות גם ספק ישראלי שיש עוד גורם בדרך. לכן אני לא בטוחה שיש פה משהו מיוחד בהכרח לעולם התעופה. השאלה שאדוני מעלה היא שאלה באמת רחבה, ואני מבינה שאין לגביה הכרעה עדיין ברשות להגנת הצרכן, אז אנחנו חשבנו שלא נכון בהצעת החוק הזאת לנסות לטפל בזה. 
<דב חנין (הרשימה המשותפת):>
אני מקבל לגמרי את הפתרון המעשי. אני רק מציע שלא נזנח את השאלה העקרונית. אולי אתם הכתובת לעניין. 

<חנה וינשטוק טרי:>
אנחנו לא זונחים את השאלה. אנחנו כתבנו עמדה מאוד ברורה בסוגיה הזאת. זה ממתין כרגע לדיון עקרוני במשרד המשפטים. אנחנו גם מכירים את התובענות הייצוגיות שיש נגד חברות תעופה, בעיקר לואו-קוסט. אנחנו גם קיבלנו פנייה מעורכי דין מייצגים לקבל את העמדה הרשמית של הרשות. אנחנו כן רואים את עצמנו כמי שאמורים לתת עמדה כי זאת סוגיה מאוד מהותית. כרגע היא עוד ב"צריך עיון". לנו יש העמדה שלנו, ואנחנו מביאים אותה בפני משרד המשפטים. זה נושא מורכב. יש לו היבטים גם מהתחום הפלילי וגם בתחום האזרחי. יש גם פסיקות בנושא הזה. אני לא חושבת שזה הדיון, אבל אני מניחה שאולי במסגרת דיונים אחרים בהצעות אחרות זה נושא שעולה, ולא יהיה מנוס אלא לפרוס את המצב המשפטי. 
<היו"ר איתן כבל:>
תודה. עורכת הדין הילה שטרן אטיאס, בבקשה. 

<הילה שטרן אטיאס:>
אם יורשה לי רק לחדד את הנקודה שעלתה פה. יש שני מישורים: האחד שצרכן קונה דרך סוכן נסיעות כרטיס מחברה זרה שאין לה נציגות בארץ. אזי הסוכן מחויב להגנת הצרכן, אבל לא יכול להיפרע מהחברה שיושבת בחו"ל, ואין לה נציגות בארץ. זה המצב שבו לדיני הגנת הצרכן אין אחיזה לעומת חברות ישראליות שכמובן יש להן למי לחזור.

 לעניין בעל-פה או בכתב – כחברת תעופה צרכן שקנה ישירות אצלי ופונה אלי, אני מאשרת לו לבטל מולי כי אני יודעת לזהות אותו, ואני יודעת שהוא קיים. לעומת זאת סוכן נסיעות שהזמין אצלי לפעמים קונה כמות מקומות, ועדיין לא נותנים לי שמות. ואז מתקשרים ואומרים לי, תבטלי לי כך וכך ולא אומרים מתי הצרכן ביטל אצלם או איך ביטל אצלם. לכן אני צריכה לקבל אסמכתא בכתב שבאמת היה צרכן אמיתי שביטל, והוא לא מנסה להתחמק מהאחריות שלו לקנות ממני איזושהי כמות מושבים שהוא התחייב להם מראש. שלא בעצם בחסות החוק הסוכנים יבואו וינצלו לרעה את כוחם מול חברות התעופה, ויבטלו בלי שהצרכן ביטל מולם. 
<יואל חסון (המחנה הציוני):>
הדיון התפזר, לדעתי. 

<היו"ר איתן כבל:>
מסכים אתךָ.


כן, גברתי. 

<תמר נחמיה-מאור:>
עורכת דין תמר מאור מחברת חשמל. היה חשוב לי להבהיר שאמנם לא קפצתי, אבל יש נציגות של חברת חשמל. הסיבה הנוספת - -

<היו"ר איתן כבל:>
שיש כללים שאתם מבקשים להחריג אתכם. 

<תמר נחמיה-מאור:>
הסיבה שלא קפצתי היא שהעמדה שלנו כבר נמסרה בדיון הקודם, ונדחתה. אז ככה שיש אמת מידה שמסדירה את העניין. זה מעמיד אותנו מול כפל רגולציה מאוד בעייתית מבחינתנו. 
<היו"ר איתן כבל:>
אני תמיד אומר, תמסרי את כאב לבנו הקבוע. כל פעם שחברת חשמל מציגה את עמדותיה בעניין הספציפי הזה אנחנו באמת נמסים. 

<יואל חסון (המחנה הציוני):>
אתם יכולים לחשמל אותנו בחזרה. 

<היו"ר איתן כבל:>
ברור לך. אבל את שלך עשית. אין סיבה בעולם וגם לא יקרה. להפך – אנחנו רוצים להכניס את הבנקים – את כל הגופים. אנחנו במגמה הפוכה לגמרי. 
<לאה ורון:>
את חברות הביטוח. 

<יואל חסון (המחנה הציוני):>
רצינו לקרוא לזה "חוק חברת החשמל להגנת הצרכן". 

<תמר נחמיה-מאור:>
האמת ש - - - חברת חשמל כי אנחנו לא נסכים. 
<היו"ר איתן כבל:>
תודה. בבקשה, גברתי. 

<שירלי קציר:>
אני עורכת דין במשרד פישר-בכר-חן. אני כאן מטעם "פגסוס איירליינס", חברת תעופה טורקית זרה. לחברת "פגסוס" אין נציגות בישראל, ואני מייצגת אותם בבקשה לאישור תובענה ייצוגית שהוגשה נגדם, והיא תלויה ועומדת בבית המשפט המחוזי בלוד לעניין תחולת חוק הגנת הצרכן על חברות תעופה זרות שאין להן נציגות בישראל כדוגמת "איזיג'ט", "וויזאייר" ו"פגסוס". אדוני, אני אוחזת בידי דוח שמסכם את המלצות הוועדה שהוקמה על-ידי משרד התחבורה, משרד המשפטים, רשות התעופה האזרחית ורשות הגנת הצרכן שקובעות שלא ניתן להחיל ולאכוף את הוראות חוק הגנת הצרכן ביחס לחברות תעופה זרות שאין להן נציגות בישראל. יש בדוח אמירה נוספת שאומרת שגם אם מדובר בחברת תעופה זרה שיש לה סניף או נציגות בישראל – ולימיני יושבת גברת מחברת התעופה "בריטיש איירווייז", שיש לה סניף ונציגות בישראל, ובמסגרת הדוח נקבע שאם כרטיס הטיסה נרכש באמצעות אתר האינטרנט של החברה אז למעשה לא ניתן להחיל את הוראות חוק הגנת הצרכן ביחס לאותן חברות. 
<אביטל סומפולינסקי:>
אם חוק הגנת הצרכן לא יחול על אותן חברות אז חוק הגנת הצרכן לא חל - - -
<שירלי קציר:>
 מה שאני מבקשת להחיל במסגרת הצעת החוק שבמקום שבו מתבקש ביטול – בוודאי שאנחנו מתקנים לביטול באמצעות טלפון מאותן סיבות שגם ציינה עורכת הדין אטיאס - -
<היו"ר איתן כבל:>
גברת שמייצגת את "פגסוס", שזה שם מגניב. אנחנו רק רוצים לומר לך שאנחנו אוהבים להרחיב את דעותינו, בעיקר כשיש לזה ריח של חו"ל. אבל אנחנו לא שם. אנחנו קצת מתפזרים. 
<שירלי קציר:>
אדוני, רק אם יורשה לי - -

<היו"ר איתן כבל:>
יש לי בקשה. זה לא בית דין. "יורשה לי", "לא יורשה לי". דברו. 
<לאה ורון:>
השאלה אם גם בבית הם מדברים ככה עם הילדים. 

<יואל חסון (המחנה הציוני):>
אם יורשה, אז לא מורשה. 

<שירלי קציר:>
במסגרת הצעת החוק כשמדובר על ביטול באמצעות אתר האינטרנט, אם ניתן אחת ולתמיד שהוועדה תבהיר באופן ברור שהחוק לא חל על אתרי אינטרנט זרים. דהיינו, חברות תעופה - -
<חנה וינשטוק טרי:>
ממש לא. 

<היו"ר איתן כבל:>
אצלנו היינו אומרים "נושא חדש". זה לא על סדר יומנו. 

<חנה וינשטוק טרי:>
זאת גם לא העמדה של הרשות. 

<היו"ר איתן כבל:>
גברתי, הורשה לגברתי, ועכשיו כבר לא. 

<שירלי קציר:>
אז אני רוצה להוסיף - -

<היו"ר איתן כבל:>
לא, לא. נגמר. אפשרתי לך. לא חייבים להביא את כל מה שהגעת אתו מהבית. עצרנו, נגמר. אנחנו בכלל בדיון אחר. קצת יצאנו החוצה כדי לא לייצר שגגה.  

אני ממשיך בהקראת סעיף 2. 

	תיקון סעיף 13ד
	2.
	בסעיף 13ד לחוק העיקרי – 

	
	
	(1)
סעיפים קטנים (א) ו-(ב) – בטלים;

	
	
	(2)
בסעיפים קטנים (ג) ו-(ד), במקום "סעיפים קטנים (א) ו-(ב)" יבוא "סעיף 14ט".

	תיקון סעיף 13ה
	3.
	בסעיף 13ה(ד) לחוק העיקרי, פסקה (2) – תימחק.

	תיקון סעיף 13ו
	4.
	בסעיף 13ו(ב) לחוק העיקרי, בסופו יבוא "ו-14ט". 

	תיקון סעיף 14ג
	5.
	בסעיף 14ג(ג) לחוק העיקרי, ברישה, המילה "בכתב" – תימחק. 

	ביטול סעיף 14ד
	6.
	סעיף 14ד לחוק העיקרי – בטל.


<אביטל סומפולינסקי:>
כל הסעיפים האלה מסדירים את מערכת היחסים ספציפית לכל מיני עסקאות, ועכשיו יש חוק מסגרת אז אין צורך בהם.

<היו"ר איתן כבל:>
תודה. הערות? 

<שירלי קציר:>
הערה לעניין ביטול המילה "בכתב" בסעיף 14ג(ג). למעשה, אם נבטל את המילה "בכתב" ונאפשר לצרכנים לבטל גם באמצעות טלפון לחברות כמו "בריטיש איירוייז", יש התנגשות בין הדין האירופי שלא מאפשר להם להקליט שיחות לבין הדין הישראלי שמחייב אותן להקליט מחמת מסירת פרטי אשראי שבאמצעותם משולם כרטיס הטיסה. בעצם כדי להכניס חברות כמו בריטיש איירווייז למצב שבו הן תיאלצנה להפר את החוק באופן ישיר יום-יום ושעה-שעה מכיוון שלא תוכלנה לקיים את הדרישות לבטל - - -

<היו"ר איתן כבל:>
אוקיי, העניין ברור.  

<אביטל סומפולינסקי:>
אבל בדיוק בשביל זה – אולי זה היה לפני שהגעת לדיון – סוכם שתעלה להצבעה הסמכה כללית של השר להחריג עסקאות מסוימות או מקרים מסוימים מהאפשרות הקטגורית לבטל בעל-פה. ואז זה באמת יאפשר דיון נקודתי בנושא התעופה ולא לפרוץ את המסגרת החוק. 
<היו"ר איתן כבל:>
חברים, אני לא פותח את זה. העניין שהעלית הועלה בצורה מאוד ברורה על-ידי יעל ועל-ידי הילה, שתי עורכות הדין שהגיעו בזמן ונרשמו מבעוד מועד, והציגו זאת בצורה יוצאת מן הכלל. נפתח כאן דיון, סיכמנו את העניין. זאת איננה ליבת החוק. לכן גם נתנו את ההסמכה כדי שאם תיווצר בעיה אמיתית תוכלו לבוא בדברים מול הרשות ומול חברי כנסת, ואז גם לתת לזה מענה. אפשרנו את היכולת לתקן את זה בלי שוב לבוא. 

<יואל חסון (המחנה הציוני):>
אני אגיד עוד דבר, אדוני. בדרך כלל החברות הבין-לאומיות האלה מפעילות בארץ חברות ישראליות שעושות את העבודה של הקביעה, והן כן רשאיות לעשות את ההקלטה. לכן הן לא אלה שמבצעות את זה בפועל לחברות. לכן מה שאמרת היא טענה לא רלוונטית. 
<שירלי קציר:>
אני חושבת שיש לי פתרון. 

<יואל חסון (המחנה הציוני):>
אין צורך בפתרון, אבל אני אומר שהטענה לא רלוונטית כי ברגע שחברה ישראלית עשתה עבורך את השירות הזה, והחברה הישראלית מקליטה, אז את לא עוברת על החוק הבין-לאומי וגם היא לא.
<שירלי קציר:>
מה קורה אם יש ביטול אצלנו ישירות בכרטיסים שאנחנו מוציאים? 
<יואל חסון (המחנה הציוני):>
כשמתקשרים למוקד שלכם שאתם מפעילים? 

<שירלי קציר:>
בטח. בארץ. 

<יואל חסון (המחנה הציוני):>
אתם מפעילים מוקד בארץ? 

<שירלי קציר:>
כן. 

<יואל חסון (המחנה הציוני):>
בעצמכם? 

<קריאה:>
בוודאי. אני נציגה של - - -

<יואל חסון (המחנה הציוני):>
אז השר ייתן לזה מענה. 

<שירלי קציר:>
אבל למה ללכת לשר? יש כבר עכשיו החרגה לכל מה שקשור לתעופה בסעיף נוסף שמתייחס לימי הביטול. הרי בתעופה זה שבעה ימי עסקים. גם ככה כבר יש סעיף מיוחד אז למה ללכת אחר כך אחורה כדי לתקן משהו שאפשר מראש לא לעשות אותו עקום? 

<היו"ר איתן כבל:>
די, די. 

<אביטל סומפולינסקי:>
הסעיף הזה הוא סעיף מסגרת שמתייחס להוראות ביטול כלליות. 
<שירלי קציר:>
את צודקת. 

<אביטל סומפולינסקי:>
אתם מעלים פה – ודרך אגב, ממש ברגע האחרון כי העמדות שלכם הוגשו ברגע האחרון. 

<היו"ר איתן כבל:>
חברים, תודה רבה. נתתי לכם לנהל דיון, לטוס ב"פגסוס" לרגע. אני עוצר את העניין הזה. אני לא מתקדם. הבנו את העניין. נתנו לזה את המענה הנדרש מעל ומעבר.  

<יואל חסון (המחנה הציוני):>
איפה הייתם עד עכשיו, עם כל הכבוד? 
<שירלי קציר:>
- - -

<אביטל סומפולינסקי:>
- - -

<קריאות:>
- - -

<יואל חסון (המחנה הציוני):>
גם מגיעות באיחור, לא הייתם בדיונים הקודמים. 

<קריאות:>
- - -

<שירלי קציר:>
בואו נעשה דיון ענייני - - 

<היו"ר איתן כבל:>
גברתי, סליחה, את קצת עפה על עצמך. אין, נגמר. נתתי לך את זכות הדיבור כי אני מכבד את כל מי שנכנס לכאן. את לא מכבדת אותנו. אנחנו לא נתעכב כי עכשיו בדקה ה-90 נכנסת והתפרצת לפה.
<לאה ורון:>
ניתן לזה מענה. 

<היו"ר איתן כבל:>
נתנו לזה מענה. נגמר. 

<לאה ורון:>
ניתן לכך מענה במהלך הישיבה. 

<שירלי קציר:>
המענה שנקבע הוא מענה עקום. 

<היו"ר איתן כבל:>
גברתי, זה לא מכובד. את רוצה שאני אוציא אותך? 

<שירלי קציר:>
לא. 

<היו"ר איתן כבל:>
תודה. גם אני לא. אין לי עניין בזה. סיכמנו את העניין. "עקום" זה בעיני המתבונן. זה מה שלמדתי. אחד רואה את זה הכי ישר בעולם, ואחד רואה עקום. זה שרואה את זה שונה ממני זה לא אומר שהוא צודק ממני. החיים פה בנויים מיצירת איזונים גם אם זה לא מוצא חן בעינייך. 

<אביטל סומפולינסקי:>
הוועדה יכולה להצביע על סעיפים 6-2? 
<היו"ר איתן כבל:>
כן. מי בעד? מי נגד? מי נמנע? 

הצבעה

בעד סעיפים 6-2 – רוב
נגד – אין
נמנעים – אין 

סעיפים 6-2 אושרו. 
<היו"ר איתן כבל:>
סעיפים 6-2 אושרו. 

	הוספת סעיף 14ט
	7.
	אחרי סעיף 14ח לחוק העיקרי יבוא:

	
	
	"דרכי ביטול עסקה וחובת גילוי
	14ט.
	(א)
היתה לצרכן זכות לבטל עסקה לפי חוק זה או לפי חוזה, יאפשר לו העוסק לבטל את העסקה בהודעת ביטול שימסור לו הצרכן בכל אחת מהדרכים המפורטות להלן, לפי בחירת הצרכן (בסעיף זה – הודעת ביטול):

	
	
	
	
	
	
	
	(1)
בעל פה – בטלפון או בהודעה בעל פה במקום העסק, למעט אם נקבע לפי החוק כי ביטול העסקה ייעשה בדרך של הודעה בכתב;

	
	
	
	
	
	
	
	(2)
בדואר רשום;

	
	
	
	
	
	
	
	(3)
בדואר אלקטרוני;

	
	
	
	
	
	
	
	(4)
בפקסימיליה, אם יש לעוסק;

	
	
	
	
	
	
	
	(5)
באינטרנט – בעסקה שניתן להתקשר לגביה עם צרכן באמצעי זה; 

	
	
	
	
	
	
	
	(6)
בכל אמצעי אחר שקבע השר.


<היו"ר איתן כבל:>
נתנו פה באמת מענה. 

<אביטל סומפולינסקי:>
לזה נוסיף בפסקה 1 או במקום אחר בחוק, לא רק "אם נקבע לפי החוק שביטול העסקה ייעשה בדרך של הודעה בכתב,  אלא גם "אם השר באישור הוועדה קבע". 
<היו"ר איתן כבל:>
אוקיי. יש הערה? בבקשה, חנה. 

<חנה וינשטוק טרי:>
המטרה של הצעת החוק היא שהעוסק יאפשר לצרכן את כל הדרכים שמנויות כאן. מפריעה לי כאן קצת המילה "לפי בחירת הצרכן" למרות שהיא לכאורה נכונה כי הצרכן צריך לבחור. אבל צריך להבהיר או בגלל זה אולי להוריד את המילים "לפי בחירת הצרכן", שהבחירה אמורה להיות במועד שבו הצרכן רוצה לבטל את העסקה. אני לא רוצה שייווצר מצב שמראש בחוזה האחיד מכתיבים לצרכן, ולכאורה זאת הסכמה, ושם בחוזה האחיד יכתבו לו שאפשר לבטל רק בפקס ורק במספר טלפון.
<היו"ר איתן כבל:>
זה בדרך כלל מה שעושים. 

<חנה וינשטוק טרי:>
בדיוק. לכן אני לא רוצה את המילה "בחירה" כי זאת הפרשנות שיכולה להיות. אני רוצה שיהיה ברור שהוא צריך לאפשר תמיד את כל האמצעים האלה בפקס, כמובן אם יש לו. ברגע שהצרכן רוצה לבטל את העסקה הוא בוחר. 
<היו"ר איתן כבל:>
מקובל. 

<יואל חסון (המחנה הציוני):>
זאת אומרת בחוזה האחיד הוא לא יוכל לעשות משהו בניגוד לדבר הזה. 

<חנה וינשטוק טרי:>
אני לא רוצה שבזמן החתימה על החוזה האחיד העוסק בעצמו יבחר את הדרכים הנוחות לו. 

<יואל חסון (המחנה הציוני):>
אם אנחנו מורידים את "לבחירה" זה לא יוכל להיות. 

<חנה וינשטוק טרי:>
נכון. 

<אביטל סומפולינסקי:>
אני מסכימה אתך. זה חידוד להגיד שהחובה של העוסק לאפשר לו את הביטול ולא ליצור מצבים שאנחנו כבר יודעים שאולי ייווצרו. 
<חנה וינשטוק טרי:>
הוא תמיד חייב לאפשר. תמיד הבחירה של הצרכן צריכה להיות מבין כל אלה. 
<יואל חסון (המחנה הציוני):>
ההורדה של זה תהיה ברורה? 

<חנה וינשטוק טרי:>
החשש שלי היא שהם יכולים להחתים אותו בחוזים מראש. אני גם לא רוצה שיחתימו אותו מראש בעדיפויות שהעוסק מעדיף אחרת.
<יואל חסון (המחנה הציוני):>
ואת מאמינה שהמחיקה הזאת תאפשר את מה שאת אומרת. 

<חנה וינשטוק טרי:>
אני חושבת שכן, כי צריך לומר "יאפשר". 

<היו"ר איתן כבל:>
חנה, עשית היום דבר טוב. 


פנינה בן דוד, בבקשה. 

<פנינה בן דוד:>
אני מהתאחדות המלונות. אני מאוד מתחברת לנושא של ההגבלה שאתם כל הזמן מדברים עליה, שאם ניתן להזמין בדרך מסוימת אז לבטל בדרך מסוימת. הייתי רוצה לחדד – "בטלפון או בהודעה בעל פה במקום". מקום העסק זה דבר מאוד רחב. אצלנו הרבה פעמים שיחות לקבלה בכלל לא מקליטים, ורק חלק מהשיחות למרכז ההזמנות מוקלטות. אז אם צרכן הזמין במרכז ההזמנות הרבה פעמים הם מתקשרים לקבלה כשלא ניתן בכלל להזמין או לקבל לפעמים, ואז אומרים משהו, ויש אי ודאות, ואחר כך ויכוחים – כן ביטלתי, לא ביטלתי. הייתי רוצה שזה יהיה יותר מחודד. אם הזמנת במרכז הזמנות – תבטל במרכז הזמנות. לחדד את "במקום העסק" כדי שלא ייווצר מצב שהוא ימצא באינטרנט איזשהו טלפון של מישהו בעסק ואז הוא יתקשר ויגיד, אוקיי, ביטלתי, הודעתי לו או ישלח מייל או פקס למקום שהוא בכלל לא המקום שרשאי להזמין או לבטל. 

<היו"ר איתן כבל:>
כאילו שהמצאנו את הגלגל. אני אומר מהניסיון האישי. זה לא משנה אם אתה אצל סוכן נסיעות או עושה את זה באינטרנט, יש לך גם הכללים שאתה רוצה לבטל. הרי ביטול זה לא עניין שפרץ לנו עכשיו לדיון, שפתאום יש נושא כזה שקוראים לו "לבטל". זה חלק בלתי נפרד ממערכות היחסים. אני לא רוצה לייצר מצב מצד אחד לטרטר אתכם יתר על המידה, אבל צריך מראש לדעת שאם אתה רוצה לבטל – כמו שאתה אומר לו את דרכי ההתקשרות, יש גם דרכי ביטול. חלק מהעניין זה איפה אתה מבטל. 

<פנינה בן דוד:>
נכון. אז אם באמת אתם מחייבים שכל עוסק יכתוב לו באתר אינטרנט את דרכי הביטול אז הוא יכתוב טלפון של מרכז הזמנות או פקס, ואלה יהיו דרכי הביטול. שהוא לא פתאום יתקשר או יגיע איזה פקס - -

<היו"ר איתן כבל:>
ברור. לא יגיד לו 144 של בריטניה. הוא יגיע לפה. 
<פנינה בן דוד:>
אתם מתעקשים שלא צריך אישור מטעם העסק שהעניין בוטל. גם פקס לפעמים לא עובד. מה שאני אומרת זה שיהיו דברים מסוימים שהוא יידע שאם הוא צריך לבטל אז רק באמצעים האלה או בטלפונים האלה או בפקס הזה או במייל הזה. 

<יואל חסון (המחנה הציוני):>
אתם אמורים לפרסם את זה בחשבונית או בכל מקום. 

<הילה שטרן אטיאס:>
בניגוד לאינטרנט שזה כתוב מפורשות פה גם לא רשום במספר טלפון ייעודי. 

<יואל חסון (המחנה הציוני):>
אבל אתם אמורים לפרסם את זה. 

<אביטל סומפולינסקי:>
הוא צריך לגלות לו את כל הפרטים שבאמצעותם הוא יכול לעשות את זה. האם הזכות שלו לבטל היא באותם אמצעים שבו הוא - - -
<קריאות:>
- - -

<פנינה בן דוד:>
הוא מתקשר לקבלה, וקבלה עסוקים במשהו, ובכלל אין סמכות - -

<היו"ר איתן כבל:>
גברתי, העניין ברור. בואו לא נעשה מזה יום לימודים ארוך מדבר שהוא פשיטא, ואנחנו עושים אותו בחיי היום-יום. 

<פנינה בן דוד:>
לכבד את בית העסק. 

<אביטל סומפולינסקי:>
אם הוא גילה בטופס הגילוי שהוא צריך להגיד מהי כתובת הדואר, מה מספר הטלפון, מה מספר הפקס - -
<היו"ר איתן כבל:>
אני רוצה לחדד את זה. אני רוצה שייכתב בצורה מפורשת. לביטול עסקה יהיו כתובים כל הפרטים. 

<אביטל סומפולינסקי:>
זה כתוב. 

<היו"ר איתן כבל:>
זה כתוב רק להתקשרות. 

<אביטל סומפולינסקי:>
לא, לא. 

<הילה דוידוביץ- בלומנטל:>
לא, לביטול עסקה. 

<היו"ר איתן כבל:>
אז מה הבעיה?

<אביטל סומפולינסקי:>
הסעיף קובע את חובת הגילוי במובן הזה שאלה הפרטים שהעוסק אומר. אין המקבילה של זה בחוק שאומרת שהזכות של הצרכן קשורה לפרטים שהעוסק נתן. זאת אומרת אם הכתובת של מקום העסק לביטול היא א', והוא הולך למקום אחר לבטל - -

<יואל חסון (המחנה הציוני):>
אז הביטול לא רלוונטי. 

<אביטל סומפולינסקי:>
- - אז האם אנחנו רוצים - -

<היו"ר איתן כבל:>
לא. אם אני מבטל עסקה שעשיתי עם הילה, אני אמור לבטל מולה את העסקה, אלא אם כן נכתב במפורש שלביטול עסקאות צריך לבצע את הפעולות מול גורם אחר כי מי שמכר לך הוא לא בהכרח האיש.
<הילה דוידוביץ- בלומנטל:>
השאלה אם שולחים את הביטול לכתובת מייל אחרת שמופיעה במקום אחר.
<יואל חסון (המחנה הציוני):>
אז הוא לא ביטל. 

<היו"ר איתן כבל:>
אז הוא לא ביטל. 

<הילה דוידוביץ- בלומנטל:>
ברור שלא. 

<קריאות:>
- - -

<יואל חסון (המחנה הציוני):>
זה ברור בסעיפי החוק הצורך או הדרישה להיות מאוד נהירים לגבי האופציה לביטולים, נכון? פרסום טלפון, כתובת – הכול צריך להיות נהיר בכל ניר, בכל פרסום. נכון? 
<חנה וינשטוק טרי:>
כן, גם כתוב בפסקה 2. הוא צריך לגלות את הדרכים שבהן אפשר למסור הודעת ביטול, "את הפרטים הנוגעים לעניין האמצעים". זאת אומרת הוא צריך לגלות את הכתובת של המייל - -

<יואל חסון (המחנה הציוני):>
העוסק. 

<חנה וינשטוק טרי:>
- - את מספר הטלפון. 

<קריאות:>
- - -

<יואל חסון (המחנה הציוני):>
בוודאי שהוא צריך. אז אם הוא לא יבטל, הוא לא יבטל. 

<הילה דוידוביץ- בלומנטל:>
בוא נבדוק בנוסח. 

<אביטל סומפולינסקי:>
העיקרון ברור. זאת הייתה הכוונה, אבל אם צריך אנחנו נבהיר בחוק את הקשר בין סעיף קטן (א) לרישא של סעיף 2(ד) במובן הזה שהוא חייב לאפשר לו את הביטול בדרכים מסוימים תוך זה שהוא אומר לו מהן הדרכים האלה מבחינת - - - זאת הייתה הכוונה. 
<היו"ר איתן כבל:>
אם העובדה שאנחנו מנהלים בינינו את השיח הזה, שזה לא מספיק חד וברור, אז שווה. איפה הבעיה שלי? אנחנו אוהבים מאוד את הלקוח, אבל אי אפשר להמליץ עליו להדליק משואה שהוא מתקתק הכול. זה לא רק העוסקים, גם הם ישראלים. פעם הוא עוסק, פעם הוא קונה. כל אחד תלוי ברגע שהוא נמצא בו. הרבה פעמים עוד לא שילמת, אלא רק ביצעת הזמנה, ועוד לא הפעלת את כרטיס האשראי. עוד לא חייבו אותך. צודקת – הוא מתקשר למלון ואומר שהוא ביטל. במקרה המנקה עבר ומבחינתו הוא ביטל. הכוונה, כמובן, למישהו שאיננו מורשה בכלל לטפל בעניין כזה. לכן צריך שיובהר בצורה ברורה שזאת הייתה הכוונה. זה עניין ניסוחי. שיובהר שלא כל טלפון שהגיע לחדר מסאז'ים נחשב לביטול, והיא בכלל חושבת שביטלו לה טיפול. 
<חנה וינשטוק טרי:>
זה צריך להיות בהנחה שהעוסק נתן גילוי נאות. כי אם העוסק לא נתן גילוי נאות אז אם הוא התקשר גם - -
<היו"ר איתן כבל:>
ברור כשמש כאור הירח. אם הוא נתן לו טלפון מנותק - -

<חנה וינשטוק טרי:>
- - - פרשנות. 

<היו"ר איתן כבל:>
אני לא רוצה פרשנות. אני רוצה שהדברים האלה ייכתבו לשני הדברים בצורה מפורשת. את מבינה מה אני אומר? 
<חנה וינשטוק טרי:>
אני מבינה מאוד. 

<היו"ר איתן כבל:>
ההתקשרות חייבת להיות כזאת שהעוסק לא נותן מספר שהוא בכלל מנותק. דרך אגב, יהיו גם תקלות מן הסוג הזה. לכן יש לנו פה מנעד של דרכי התקשרות. אתה מקבל את כל האפשרויות. לכן יכול להיות מצב שאתה מתקשר למקום, והטלפון מנותק. לא קרו מקרים שלא שילמו? ראיתי את זה בכנסת עכשיו, שבאו לשלם עם כרטיסי אשראי וניתקו את הקו. במקרה הייתי נוכח בשיחה. הם אפילו לא ידעו שניתקו להם את הקו. הם לא שילמו, והכנסת כן שילמה ולא שילמה, העבירו, לא העבירו. אלה דברים שיקרו כל הזמן. לכן יש פה מנעד של אפשרויות. חוץ מזה, זה נהיה כבר חפירה. 
<אביטל סומפולינסקי:>
האפשרות לבטל באופן ספציפי ולא רק בדואר רשום, אלא עם כתובת מייל לא רק נועדה להקל על העוסק, אלא בעיקר נועדה לתת ודאות לצרכן מהם האמצעים. 
<יואל חסון (המחנה הציוני):>
אז אנחנו נבהיר בניסוח שהניתוק חייב להיות באמצעי הגילוי הנאות לטובת הניתוק.

<אביטל סומפולינסקי:>
שהחובה של העוסק לאפשר את הביטול כוללת בתוכה גם את החובה לתת את הפרטים, ושני הדברים האלה קשורים זה בזה. 

<היו"ר איתן כבל:>
אוקיי. תודה. 

<הילה שטרן אטיאס:>
רק לעניין הדואר הרשום. לפי החוק להגנת הצרכן, שבעה ימים לפני טיסה אסור לצרכן לבטל את העסקה מכיוון שכרטיסי טיסה הם טובין - - - זאת אומרת אם אני לא אקבל את ההודעה בזמן אני לא אוכל למכור את זה לאחר, ואז נוצר מצב שאני משיבה את הכסף, ואני נפגעת. 
<היו"ר איתן כבל:>
מה גברתי רוצה? 

<הילה שטרן אטיאס:>
בדואר רשום יכול להיווצר מצב שהוא ישלח את זה שמונה ימים לפני כן, אבל כמו שדואר ישראל עובד אני אקבל את זה בבוקר הטיסה, ואני לא אוכל למכור את המושב מחדש.  לכן אני חושבת שדואר רשום הוא לא אמצעי רלוונטי, לפחות לא במניין הימים הסמוך לטיסה. 
<אביטל סומפולינסקי:>
אז גם כאן ההסמכה הכללית של השר תהיה לא רק לפטור מחובה בעל-פה, אלא היא יכולה להיות - - - גם באמצעים אחרים. 

<הילה דוידוביץ- בלומנטל:>
זה לא יגבר על סעיפים אחרים. ברור שאם יש שם חריג - - 

<היו"ר איתן כבל:>
הילה, תקשיבי, אם אני אאפשר לכל עוסק להגיד - -
<לאה ורון:>
אבל היא צודקת. 

<היו"ר איתן כבל:>
כן, אבל הסיכוי שצרכן יבטל כרטיס טיסה בדואר – קרה לכם דבר כזה? 
<הילה שטרן אטיאס:>
בדואר רשום? כן. היו נוסעים ששלחו - - -
<היו"ר איתן כבל:>
מתי? 

<הילה שטרן אטיאס:>
בקיץ האחרון. 

<היו"ר איתן כבל:>
באמת? כמה? 

<הילה שטרן אטיאס:>
שלושה מקרים. 

<יואל חסון (המחנה הציוני):>
מתוך מיליוני כרטיסים שאתם מוכרים בשנה. 

<הילה שטרן אטיאס:>
- - -

<היו"ר איתן כבל:>
זה אפילו לא – דרך אגב, זה בדיוק באותו מקום שהאיש התקשר והטלפון מנותק. אם אנחנו נבדוק סיכוי שטלפון מנותק כי נפל הקו או יש עומס זה יותר מאשר שלושה מתוך מיליוני כרטיסים. החקיקה גם איננה מתוכננת בצורה כזאת שהיא נותנת מאה אחוז ביטחון לכל דבר. היא יודעת לנסות להתמודד בהחזקת השור בקרניו. לא תהיה עבודה לבתי משפט אם אנחנו יודעים להגיד  - -
<אביטל סומפולינסקי:>
החוק לא קובע את עצם הזכות לביטול, אלא רק את עצם הביטול. ברור שהחוזה עם הצרכן הוא כזה שאי אפשר לבטל אותו אחרי מועד הטיסה. 

<הילה שטרן אטיאס:>
אבל הוא ישלח את הדואר הרשום שמונה ימים לפני הטיסה - -
<היו"ר איתן כבל:>
כן, כן, בסדר. 

<יואל חסון (המחנה הציוני):>
לפי מה שאתם מפרסמים, ארבעה מיליון איש טסים בשנה ב"אל-על". את מדברת אתי על שלושה-ארבעה מקרים. אז בגלל זה אני אשנה את החוק? 
<הילה שטרן אטיאס:>
אבל עד עכשיו זה לא היה חלק מהחוק. עכשיו זה חלק מהחוק. 

<היו"ר איתן כבל:>
הילה, דעתך נשמעה ואפילו בכבוד. אני לא מקבל אותה. 
עורכת הדין יעל טבק, בבקשה.

<יעל טבק:>
מכיוון שאנחנו בפתחה של עונה חמה בתיירות אז אם אפשר שבמקביל לכניסת החוק הזה גם התקנות שהשר יכול גם ככה לעשות - -
<היו"ר איתן כבל:>
לא. אני לא יכול להתחייב לך על זה. אני כבר אומר לך, אתם לא תתמוטטו עקב התקנות שתיכנסנה עכשיו או לא עכשיו לתוקף. זה ממש מוגזם. התקנות שעשינו זה ממש כדי לבוא לקראתכם באקסטרים.
<יואל חסון (המחנה הציוני):>
זה במקרים יוצאים דופן, לא בכל דבר. 

<שירלי קציר:>
לעניין האינטרנט – זאת פעם ראשונה שאנחנו רואים את זה במסגרת הוראות חוק הגנת הצרכן. אני מבקשת - -
<היו"ר איתן כבל:>
מה את אומרת? 

<שירלי קציר:>
- - - לעניין אתר ישראלי. אז יצאתי חובתי. 

<היו"ר איתן כבל:>
לא הבנתי. 

אה, אנחנו נדווח לפיקוד הקדמי של החברה שאת מייצגת שאת עושה את עבודתך נאמנה. עמדתך לא התקבלה. את עכשיו נכנסת דרך החלון.

<יואל חסון (המחנה הציוני):>
דרך הברזל. 

<היו"ר איתן כבל:>
אני מבין לאן את חותרת והולכת, ואני מכבד את העמדה שלך. רק כבר קיימנו דיון על זה. 

<אביטל סומפולינסקי:>
זאת הפעם הראשונה שחוק הגנת הצרכן - - - אינטרנט? 

<שירלי קציר:>
כן. 

<היו"ר איתן כבל:>
ביחס אליכם. 

<שירלי קציר:>
לא, בכלל. 

<הילה שטרן אטיאס:>
לכל חברות התעופה הזרות. 

<יואל חסון (המחנה הציוני):>
הגיע הזמן, את לא חושבת? 

<היו"ר איתן כבל:>
אתם מכירים את צוקרברג? 

<שירלי קציר:>
שמענו עליו. 
<היו"ר איתן כבל:>
נו, באמת. 

<יואל חסון (המחנה הציוני):>
יש לנו הקראות. 

<היו"ר איתן כבל:>
תודה. הניסיון לא צלח. 

<שירלי קציר:>
אדוני, רק אם יורשה לי לחדד - -

<היו"ר איתן כבל:>
לא יורשה לך. 

<שירלי קציר:>
- - - לפרוטוקול - - -

<יואל חסון (המחנה הציוני):>
זאת התשה. היא מתישה אותנו. 

<היו"ר איתן כבל:>
גברתי, יש לי רבע שעה. יש לי עוד מסיבת יום הולדת של חברת כנסת מכובדת ואהובה עלי. אני לא אאפשר לגברתי למנוע ממני את זה. 
<יואל חסון (המחנה הציוני):>
לאיזו מסיבה לא הוזמנתי? 

<אביטל סומפולינסקי:>
בשינויים גם של מחיקת המילה "לפי בחירת הצרכן" וההסמכה הכללית - - - באמצעים מסוימים. 
<היו"ר איתן כבל:>
מי בעד? מי נגד? מי נמנע? 

הצבעה

בעד סעיף 7(א)– רוב
נגד – אין
נמנעים – אין 

סעיף 7(א) אושר. 

<היו"ר איתן כבל:>
סעיף 7 אושר. 

	
	
	(ב)
לעניין עסקה שניתן להתקשר לגביה עם צרכן באינטרנט, ייצור עוסק בדף הראשי של אתר האינטרנט שלו קישור ייעודי שבאמצעותו ניתן לשלוח הודעת ביטול בהתאם להוראות סעיף קטן (א)(5), שימוקם באופן מובלט וברור.


<היו"ר איתן כבל:>
כן, גברתי. 

<שירלי קציר:>
אדוני, אם אפשר להוסיף "אתר אינטרנט בשפה העברית"?
<היו"ר איתן כבל:>
לא. הבנו, די. 
<שירלי קציר:>
זה אמור לחול על חברות זרות. 

<היו"ר איתן כבל:>
יקירה, אמרתי שאני לא אפתח את הדיון מחדש. נו, באמת. הסעיף מתחיל לזוז לי בראש. אני מכבד אותך. את לא מבינה? קבענו את הכללים איך להתמודד עם השאלות האלה. יעל העלתה את זה, הילה העלתה את זה. גם אם זה לא מוצא חן בעיניהן העניין ברור. הן לא מייצגות רק את עצמן. גם הן עובדות מול חברות זרות, ולא רק מול פגסוס. נקודה. מספיק. דנו בזה לפני שהגעת, סיכמנו את העניין, וזהו. 

כן, גיל. 

<גיל ברגפוינד:>
בעקבות ההערה שלי בתחילת הדיון כיוון שדיברנו על חברות התקשורת, אני מבקש שהסעיף ייכתב בצורה כזאת: "לעניין עסקה שניתן להתקשר עם צרכן באינטרנט ולעניין עסקה שבוצעה עם עוסק מאלה המפורטים בתוספת השנייה" – שזה החברות – " ייצור עוסק בדף הראשי של אתר האינטרנט שלו קישור ייעודי שבאמצעותו ניתן לשלוח הודעת ביטול ולשמור העתק ממנה בהתאם להוראות סעיף קטן (א)(5)- -". 
<היו"ר איתן כבל:>
אתה עכשיו מחרה אחרי הגברת מ"פגסוס". 

<יואל חסון (המחנה הציוני):>
אתה תמנע את העברת החוק. אתה פשוט עושה לנו עיכובים. 

<היו"ר איתן כבל:>
אפילו הילדה שלי בת ה-5 יודעת להפעיל וללחוץ - -

<יואל חסון (המחנה הציוני):>
צילום מסך וזהו. 

<היו"ר איתן כבל:>
צילום מסך. אני עושה את זה כל הזמן. 

<יואל חסון (המחנה הציוני):>
אנשים מצלמים את מסך המחשב שלהם ככה. בואו נתקדם. אתה בעד הצרכן, נכון? 

<היו"ר איתן כבל:>
אני לא יכול להגיד לו, ובתנאי שעמד לידו אדם מעל גיל 18 שבדיוק סיים לשטוף כלים. חברים, אני לא במקום הזה. אני מתקדם. הצרכן יותר מתוחכם בעניינים האלה של הביטול מאשר אתה מעלה על דעתך. 


מי בעד סעיף (ב)? מי נגד? מי נמנע? 

הצבעה

בעד סעיף 7(ב) – רוב
נגד – אין
נמנעים – אין 

סעיף 7(ב) אושר. 

<היו"ר איתן כבל:>
אושר. תודה. 

	
	
	
	
	
	(ג)
בהודעת ביטול יפרט הצרכן את שמו ומספר הזהות שלו, ואם נמסרה הודעת הביטול בעל פה כאמור בסעיף קטן (א)(1) – פרט מזהה נוסף אם הוסכם עליו עם הצרכן בעת ההתקשרות; השר רשאי לקבוע הוראות לעניין פרטים נוספים שעל צרכן למסור בהודעת הביטול באישור ועדת הכלכלה.


<היו"ר איתן כבל:>
מי בעד? 

הצבעה

בעד סעיף 7(ג) – רוב
נגד – אין
נמנעים – אין 

סעיף 7(ג) אושר.
<היו"ר איתן כבל:>
הסעיף אושר. 

	
	
	
	
	
	(ד)
עוסק העומד להתקשר עם צרכן בעסקה יגלה לצרכן, בכתב, את הדרכים שבהן הוא רשאי למסור הודעת ביטול כאמור בסעיף קטן (א), את הפרטים הנוגעים לעניין האמצעים שבהם ניתן למסור את הודעת הביטול כאמור באותו סעיף קטן, ואת הפרטים שיש לכלול בהודעת ביטול כאמור בסעיף קטן (ג), לא יאוחר ממועד הספקת הטובין או השירותים; לעניין זה, "בכתב" – לרבות בחוזה, בטופס גילוי או במסמך המפרט את עיקרי העסקה.


<יואל חסון (המחנה הציוני):>
זה בטוח שזאת חשבונית שמגיעה באופן שוטף? 
<אביטל סומפולינסקי:>
זה הסעיף הבא. 
<היו"ר איתן כבל:>
כתוב. זה (ה)(1). 

<יואל חסון (המחנה הציוני):>
זה בטוח שזה בחשבונית שמגיעה באופן שוטף? 

<אביטל סומפולינסקי:>
זה הסעיף הבא. 

<היו"ר איתן כבל:>
נכון. זה (ה)(1). 

<אביטל סומפולינסקי:>
המינוחים של עוסק העומד להתקשר עם צרכן בעסקה בחוק הגנת הצרכן מביאים אותנו לשלב לפני ההתקשרות. בסופו של דבר מה שמבוקש כאן – אנחנו רוצים לצאת מנקודת הנחה שיש כבר התקשרות. לכן נראה לי שהמינוח צריך להיות "עוסק שהתקשר עם צרכן בעסקה". פחות להגיע לשלב הקודם.
<חנה וינשטוק טרי:>
דווקא פה אנחנו מוכנים להקל. השאלה אם צריך לגלות את זה בשלב שלפני העסקה או שאתה יכול לגלות את זה גם אחרי כן, אבל אתה חייב לגלות. אני חושבת שאפשר גם אחרי כן - - - כל עוד המידע מה הוא - - - הוא יקבל את זה בגילוי נאות, הוא יקבל את זה בחשבונית. 

עוד הערה לנוסח – במקום "הדרכים שבהן הוא רשאי למסור הודעת ביטול", שיהיה כתוב: "את הדרכים למסירת הודעת ביטול". זאת הטרמינולוגיה - - - בתחום. בסדר? 

<יואל חסון (המחנה הציוני):>
אז תקריאי את הנוסח עם שני התיקונים. 

<היו"ר איתן כבל:>
מי בעד עם התיקונים? 
הצבעה

בעד סעיף (ד) – רוב
נגד – אין
נמנעים – אין 

סעיף (ד) אושר. 

<היו"ר איתן כבל:>
סעיף (ד) אושר. 

	
	(ה)
מידע כאמור בסעיף קטן (ד) יימסר לצרכן גם בכל אחד מאלה:

	
	
	(1)
בחשבונית, בקבלה או בהודעת תשלום, ולגבי עסקה לתקופה קצובה שלא נדרשת לגביה הסכמה מפורשת של הצרכן להמשך ההתקשרות – גם בהודעה על מועד סיום העסקה – הנשלחות לצרכן;


<יואל חסון (המחנה הציוני):>
זאת גם חשבונית שוטפת, נכון? לא החשבונית הראשונה. כל חשבונית. 
<חנה וינשטוק טרי:>
גם החשבונית השוטפת. 
<יואל חסון (המחנה הציוני):>
זה ברור מהנוסח? 

<אביטל סומפולינסקי:>
כן. 

<היו"ר איתן כבל:>
	
	
	
	
	(2)
אם יש לעוסק אתר אינטרנט – בדף הראשי של האתר ובסמוך לקישור הייעודי כאמור בסעיף קטן (ב).


<חנה וינשטוק טרי:>
כאן יש לנו הערה. לכאורה עולה מהסעיף שרק אם אתר האינטרנט משמש חנות מקוונת יש חובה לגלות באתר אינטרנט. לדעתי, צריך לעשות הפרדה ולהגיד שאם יש לו אתר אינטרנט, גם אם זאת לא חנות מקוונת אתה צריך לגלות את זה באתר. כמובן, אם זה אתר מקוון זה צריך להיות - - -
<היו"ר איתן כבל:>
מקובל. 

<יואל חסון (המחנה הציוני):>
מקובל. 

<אביטל סומפולינסקי:>
כשהפנינו ל"כאמור בסעיף קטן (ב)" זאת הייתה הכוונה. אבל הרעיון הוא שחובת הגילוי באתר האינטרנט, אם יש לו אתר. 
<חנה וינשטוק טרי:>
אגב, זה קיים היום מכוח החוק. 

<יואל חסון (המחנה הציוני):>
אבל לא בהכרח הוא חנות מקוונת. גם אם הוא לא חנות מקוונת. 

<היו"ר איתן כבל:>
גם אם הוא לא. 

<אביטל סומפולינסקי:>
אם הוא חנות מקוונת אז ההודעה צריכה להיות ממוקמת ליד הקישור הייעודי כדי שהוא לא יצטרך לחפש את זה. לכן הקישור הייעודי נמצא שם. פשוט יובהר בנוסח.  

<היו"ר איתן כבל:>
מי בעד (ה) עם התוספת? 
הצבעה

בעד סעיף (ה) – רוב
נגד – אין
נמנעים – אין 

סעיף (ה) אושר. 

<היו"ר איתן כבל:>
סעיף (ה) אושר. 

	
	
	(ו)
פרטי מידע שיש לגלותו לצרכן לפי סעיפים קטנים (ד) ו-(ה) יופיעו בסמוך אחד לשני, בהבלטה מיוחדת ובאותיות ברורות וקריאות.



 מי בעד? 

הצבעה

בעד סעיף (ו) – רוב
נגד – אין
נמנעים – אין 

 סעיף (ו) אושר. 

<היו"ר איתן כבל:>
תודה, הסעיף אושר. 

	
	
	
	
	(ז)
הוראות סעיף זה לא יחולו על ביטול עסקה לפי סעיף 14ו."


זה אומר? 

<חנה וינשטוק טרי:>
14ו זה עסקאות הפרונטליות. זה תקנות ביטול עסקה. פה אתה יכול לבטל - - -
<היו"ר איתן כבל:>
זה החוק שלי? 
<חנה וינשטוק טרי:>
בדרך כלל הביטול יהיה - -
<היו"ר איתן כבל:>
זה החוק שלי. 

<חנה וינשטוק טרי:>
אין כאן עניין לכתובת מייל או דואר רשום. פשוט - - -

<לאה ורון:>
החזר כספי או זיכוי בשל החזרת טובין. 

<חנה וינשטוק טרי:>
שם אנחנו לא כובלים את העוסק לביטולים. 

<היו"ר איתן כבל:>
מי בעד סעיף קטן (ז)? 

הצבעה

בעד סעיף (ז) – רוב
נגד – אין
נמנעים – אין 

סעיף (ז) אושר. 

<היו"ר איתן כבל:>
הסעיף אושר. תודה. 
	תיקון סעיף 22ג
	8.
	בסעיף 22ג(א) לחוק העיקרי – 

	
	
	(1)
בפסקה (16), במקום הסיפה החל במילים "או בחשבונית" יבוא "סעיף 13ג(ג)";

	
	
	(2)
פסקה (17) – תימחק;

	
	
	(3)
אחרי פסקה (31) יבוא: 

	
	
	
	"(31א) לא אפשר לצרכן למסור לו הודעה על ביטול עסקה בכל אחת מהדרכים המנויות בסעיף 14ט(א) ו-(ב), לפי הוראות אותם סעיפים קטנים; 

	
	
	
	(31ב)
לא גילה לצרכן מידע שהיה עליו לגלותו בהתאם להוראות סעיף 14ט(ד) ו-(ה);".


<חנה וינשטוק טרי:>
עיצומים כספיים. 

<היו"ר איתן כבל:>
כן, אני מבין. תכף תעשו את זה כמקשה אחת. 

	תיקון סעיף 31א
	9.
	בסעיף 31א לחוק העיקרי – 

	
	
	(1)
בסעיף קטן (א)(2ב), במקום "סעיף 13ד" יבוא "סעיף 14ט", ובמקום "אותו סעיף" יבוא "סעיף 13ד(ג)";

	
	
	(2)
בסעיף קטן (ב), במקום "בסעיף 13ד(א)(2) ו-(ב)" יבוא "בסעיף 14ט".


<לאה ורון:>
למה אתם מוחקים את פסקה 17? 

<היו"ר איתן כבל:>
	תיקון התוספת הרביעית
	10.
	בתוספת הרביעית לחוק העיקרי, בכל מקום, המילים "כאמור בסעיף 13ד(א)(2)" – יימחקו.


מה פשר המחיקות האלה? 

<חנה וינשטוק טרי:>
מכיוון שעכשיו יצרנו סעיף ייעודי לכל הנושא של הדרכים לביטול עסקה זה יהיה בסעיפים נפרדים. לכן הורדנו את פסקה 17 כי היא דיברה על החובה מהסעיף הקודם לפרסם באתר האינטרנט את הדרכים לביטול עסקה. בעצם הוספנו שתי הפרות: הפרה אחת שהוא לא אפשר לו למסור באחת הדרכים. זאת אומרת העוסק חייב לאפשר ביטול בכל אחד מהאמצעים; וההפרה השנייה שהוא לא גילה. 
<יואל חסון (המחנה הציוני):>
והעיצומים? 

<חנה וינשטוק טרי:>
אלה העיצומים. 


סעיף (31א) זה סעיף הפיצוי לדוגמה. זה מקום שבו את מבקשת לבטל את העסקה, והעוסק לא משיב את הכסף אז יש לצרכן זכות לבקש פיצויים לדוגמה. הרי עסקינן בביטול עסקאות. זה פשוט התאמות. 
<היו"ר איתן כבל:>
כן, בת-שבע, בבקשה. 

<בת שבע נחמיה:>
נושא התיעוד של העוסק על בקשת הביטול לא נכנס למסגרת ההסדרה כאן? 
<אביטל סומפולינסקי:>
אין חובה, אז ממילא אין הפרה. 
<בת שבע נחמיה:>
אם בהסדרה יש - -

<אביטל סומפולינסקי:>
אם בהסדרה יש אז האכיפה תיעשה במסגרת האכיפה של אי עמידה ברישיונות. יש עיצומים כספיים על אי עמידה ברישיונות, לא? 
<בת שבע נחמיה:>
כן, בחלק מהרישיונות. 

<קריאה:>
אם כבר מסדירים את זה אז אולי כדאי להסדיר גם את זה. חבל. 

<בת שבע נחמיה:>
תיעוד במערכות של בעל הרישיון. הוראה כללית כזאת. 

<היו"ר איתן כבל:>
חנה, מה אתן אומרות? חבל על הדיבור. 

<חנה וינשטוק טרי:>
זה חדש עכשיו. אנחנו לקראת סוף הדיון. 
<היו"ר איתן כבל:>
חברים, אני לא אתחיל פה. 

<אביטל סומפולינסקי:>
סעיף 10. 

<היו"ר איתן כבל:>
הקראתי אותו. 

<אביטל סומפולינסקי:>
זה גם תיקון סעיף שנמחק. אפשר להצביע. 

<היו"ר איתן כבל:>
מי בעד סעיפים 8, 9, 10? 

הצבעה

בעד סעיפים 8, 9, 10 – רוב
נגד – אין
נמנעים – אין 

סעיפים 8, 9, 10 אושרו

<היו"ר איתן כבל:>
הסעיפים אושרו. 

<אביטל סומפולינסקי:>
עוד דבר אחד. אני רוצה לדבר על נושא התחילה והתחולה, בעיקר נוכח הטענות שעלו כאן על הצורך להתארגן. אני מציעה שניתן לשוק שלושה חודשים להתארגן לתחילה של החוק - -
<היו"ר איתן כבל:>
הילה, למה שלושה חודשים לא מספיק? 

<הילה שטרן אטיאס:>
אנחנו נרצה לקדם תקנות במקביל, ולפחות לנסות. אני לא מאמינה שבשלושה חודשים אנחנו נספיק. 

<היו"ר איתן כבל:>
הילה, לצערי, אני לא יודע להתחייב לך על זה אפילו בשנה. 

<אביטל סומפולינסקי:>
התקנות הן תקנות רשות, הן לא תקנות חובה. 

<הילה שטרן אטיאס:>
- - -

<היו"ר איתן כבל:>
הילה, אני אאפשר ארבעה חודשים כדי לתת לכם לפחות לעבור את הקיץ, מה שנקרא, כמו שיעל ביקשה כך שלא תצטרכו לשבור את הראש. 
<אביטל סומפולינסקי:>
בנוסף לתחילה מאחר שהיא בעוד 4 חודשים מתעוררת שאלת התחולה, ומה קורה עם העסקאות שנחתמו קודם לכן. מאחר שסעיף קטן (ד) מדבר במועד החתימה בחוזה אז ברור שהכוונה היא לא ללכת אחורה ארבעה חודשים על כל העסקאות, ולתקן את החוזה. אז נחריג מהתחולה שסעיף קטן (ד) שעל עסקאות שנחתמו קודם לכן סעיף קטן (ד) לא יחול. הוא יחול רק לגבי עסקאות שנחתמות החל ביום התחילה. 
<היו"ר איתן כבל:>
ברור כשמש לאור הירח. 

<יואל חסון (המחנה הציוני):>
רק להבהיר – התקנות הן באישור ועדת הכלכלה. 

<היו"ר איתן כבל:>
זה ברור. 

<יואל חסון (המחנה הציוני):>
שנית, מה קורה עם עסקה שנחתמה לפני שנה, והיא מתמשכת? 

<אביטל סומפולינסקי:>
עוד ארבעה חודשים מיום פרסום החוק בכל חשבונית יהיה צורך להודיע. אבל לא יצטרכו לתקן את החוזה. 
<חנה וינשטוק טרי:>
אבל בחשבוניות. 

<אביטל סומפולינסקי:>
בוודאי. סעיף קטן (ה) יחול בעוד ארבעה חודשים. 
<יואל חסון (המחנה הציוני):>
זה ברור. 

<היו"ר איתן כבל:>
זה ברור. תודה. 

חברות וחברים, יקירותי, מזל טוב. החוק עולה למליאה לקריאה שנייה ושלישית. 

<יואל חסון (המחנה הציוני):>
חוק חשוב מאוד. תודה לכולכם.
<היו"ר איתן כבל:>
תודה לכל העוסקים במלאכה, גם לגברת מ"פגסוס". בפעם הבאה תגיעי - -

<קריאה:>

היא כבר לא תגיע לפה לדיונים. 

<היו"ר איתן כבל:>
לא חס וחלילה. זה מאתגר אותה יותר עכשיו. תודה רבה לכם. הישיבה נעולה. יום נפלא. 
<הישיבה ננעלה בשעה 10:55.>

